text:
Республикала бәләкәй һәм урта эшҡыуарлыҡҡа ярҙам күрһәтеү 60 процентҡа артҡан
ӨФӨ, 2016 йыл, 23 март. /«Башинформ» мәғлүмәт агентлығы, Галина Бахшиева/.
Башҡортостан Хөкүмәте «Бәләкәй һәм урта эшҡыуарлыҡты үҫтереү һәм уға ярҙам күрһәтеү» дәүләт программаһын финанслау күләмен арттырҙы. Программаны тормошҡа ашырыуға сығымдар 4,47 миллиард һумға тиклем, йәғни 60 проценттан ашыуға арттырылған.
Республика Хөкүмәтенең матбуғат хеҙмәтендә билдәләүҙәренсә, был финанслауҙың бөтә сығанаҡтары иҫәбенә башҡарылған. 2013 йылда бәләкәй һәм урта эшҡыуарлыҡҡа ярҙам күрһәтеү буйынса программа ҡабул ителгән саҡта федераль ҡаҙнанан 1,97 миллиард һум аҡса бүлеү ҡаралғайны. Хәҙер ошо сумма 3,36 миллиард һумға етте. Республика бюджетынан аҡса күләме 775,2 миллион һумдан 1,09 миллиардҡа тиклем артты.
Программа бәләкәй һәм урта эшҡыуарлыҡ субъекттарына ярҙам күрһәтеүҙең финанс технологияларын үҫтереүҙе, йәштәр эшҡыуарлығы субъекттарын бизнес-проекттар һәм бизнес-идеялар булдырыуға дәртләндереүҙе, эшҡыуарлыҡ эшмәкәрлегенең абруйын арттырыу буйынса сараларҙы күҙ уңында тота.


c: text/html

text:
Фото:
Өфө ҡыҙы Светлана Гладышева Рәсәй тау саңғыһы спорты һәм сноуборд федерацияһы президенты итеп һайланды
Фото:
2010 йылдың 31 мартынан алып Рәсәй тау саңғыһы спорты һәм сноуборд федерацияһы президенты вазифаһын башҡарыусы Светлана Гладышева “вазифа башҡарыусы” тигән һүҙҙәрҙән ҡотолдо. РФ Тау саңғыһы һәм сноуборд федерацияһының сираттан тыш отчет-һайлау конференцияһында баш ойошманың төбәк федерацияларынан һәм бүлексәләренән 57 делегат ҡатнашты, һәм яҡташыбыҙ Светлана Гладышева бер тауыштан ойошма президенты итеп һайланды.
Светлана 1971 йылдың 13 сентябрендә Өфөлә тыуған. Ул —1994 йылдағы Олимпиадала супер-гигантта (Лиллехаммер) вице-чемпионка, 1991 йылдағы донъя чемпионатында тиҙлектә төшөүҙә бронза миҙал эйәһе, Рәсәйҙең атҡаҙанған спорт мастеры (1994). Гладышева –тау саңғыһы спорты буйынса илебеҙ тарихында ике олимпиада призерының береһе. (Икенсеһе — Евгения Сидорова, 1956 йылда Кортина д’Ампеццола слаломда бронза алған).
РИА Новости агентлығында шишәмбелә, 18 майҙа, үтәсәк матбуғат конференцияһы Светлана Гладышеваның федерация президенты итеп һайланыуына һәм уның был вазифала башҡарырға ниәтләгән эштәренә арналасаҡ.

robotstxt: allowed

filter: keep


text:
Рәсәй финанстар министры урынбаҫары илдә алдағы өс йылға ҡаҙна- ара мөнәсәбәттәр хаҡында кәңәшмә ойошторҙо. Ултырышта илдең бар төбәктәренән дә финанстар өсөн яуаплылар ҡатнашты.
Яңыраҡ Республика Хөкүмәте премьер министры Раил Сарбаев Мәскәүҙә министр Алексей Кудрин менән осрашыуҙа Башҡортостан менән Рәсәй араһында быйыл һәм 2011-се йылға тиклем ҡаҙна-ара мөнәсәбәттәр, федераль финанс ярҙам фондынан республикаға бүленгән аҡсалар күләмен арттырыу, юл хужалығы объекттарын төҙөү һәм төҙөкләндереү мөмкинлектәрен тикшергәйне. Һөйләшеү барышында Республиканың юл селтәре объекттарын федераль ҡаҙнанан финанслау күләмдәрен арттырыу хаҡында һөйләшеп килешелде.
Антон Силуанов ҡатнашлығында үткән кәңәшмәгә хәбәрселәрҙе керетмәнеләр. Ил финансистары ябыҡ ултырыш уҙғарҙы. Ул шулай уҡ президент Мортаза Рәхимов менән дә осрашты. Президенттың матбуғат хеҙмәтенең рәсми белдереүендә, унда республика менән үҙәк араһында финанс хәлдәрҙе яйға һалыу мәсьәләләре ҡаралған.


text:
Альберт Эйнштейн
Альбе́рт Эйнште́йн (нем. Albert Einstein, МФА [ˈalbɐt ˈaɪ̯nʃtaɪ̯n] [1]; 14 март 1879, Ульм, Вюртемберг, Германия — 18 апрель, 1955, Принстон, Нью-Джерси, АҠШ) — физик-теоретик, заман теоретик физикаһына нигеҙ һалыусыларҙың береһе, Физика буйынса Нобель премияһы лауреаты (1921 йыл), йәмәғәт эшмәкәре-гуманист. Германияла (1879—1893, 1914—1933), Швейцарияла (1893—1914) һәм АҠШ-та (1933—1955) йәшәгән. 20-ләп донъя университеттарының Почётлы докторы, бик күп Фәндәр академиялары ағзаһы, шул иҫәптән СССР ФА-ның сит ил Почётлы ағзаһы (1926).
Эйнштейн — физика буйынса 300-ләп фәнни эштәрҙең авторы, фән тарихы һәм фән философияһы буйынса 150 китап һәм мәҡәлә яҙған. Ул физика теорияһы буйынса бер нисә һәлмәк хеҙмәт авторы:
- Махсус сағыштырмалыҡ теорияһы (1905).
- Уның сигендә — массаның һәм энергияһының үҙ-ара бәйләнеше теорияһы]].
- Дөйөм сағыштырмалыҡ теорияһы (1907—1916).
- Фотоэффект-тың квант теорияһы.
- йылылыҡ һыйышы квант теорияһы.
- Бозе — Эйнштейн квант статистикаһы.
- Броун хәрәкәте статистик теорияһы.
- Индуцирланған нурланыш теорияһы.
- Яҡтылыҡтың таралышы теорияһы[2]
Ул шулай уҡ «квант телепортацияһын» фаразлаған, Эйнштейн — де Һааза гиромагнит эффектын үлсәгән һәм фаразын әйтеп ҡалдырған. 1933 йылда космология һәм берҙәм майҙан теорияһы проблемалары өҫтөндә эшләгән. Һуғыштарға, ядро ҡоралына ҡаршы әүҙем эшмәкәрлек алып барған, гуманизм, халыҡтар дуҫлығы яғында булған.
Эйнштейн яңы физик концепциялар һәм теорияларҙы фәнни әйләнешкә индереп ебәргән. Тәү сиратта арауыҡ һәм ваҡыттың физик асылына һәм Ньютондыҡы урынына гравитацияның яңы теорияһына ҡағыла. Эйнштейн Планк менән берлектә квант теорияһын асҡан. Эксперименттар менән күп тапҡырҙар раҫланған был концепциялар бөгөнгө физиканың нигеҙен тәшкил итә.
Иҫкәрмәләр[үҙгәртергә | вики-тексты үҙгәртергә]
- ↑ Немец әйтелеше буйынса исемдең дөрөҫ бирелмәһе Альберт Айнштайн. Инглизсә — [ˈælbɝt (-ət) ˈaɪnstaɪn] (Элберт Айнстайн.. См. также How to pronounce Albert Einstein — inogolo.
- ↑ Einstein, A. Theorie der Opaleszenz von homogenen Flüssigkeiten und Flüssigkeitsgemischen in der Nähe des kritischen Zustandes // Annalen der Physik. — 1910. — Т. 338. — № 16. — С. 1275–1298.
- 14 март көнө тыуғандар
- 1879 йылда тыуғандар
- Алфавит буйынса шәхестәр
- Германияла тыуғандар
- 18 апрель көнө вафаттар
- 1955 йылда вафаттар
- АҠШ-та вафат булғандар
- Алфавит буйынса Нобель премияһы лауреаттары
- Алфавит буйынса ғалимдар
- Альберт Эйнштейн
- Алфавит буйынса физиктар
- Германия физиктары
- Швейцария физиктары
- АҠШ физиктары
- XX быуат физиктары
- Пацифистар
- Социалистар
- Лондон короллеге йәмғиәте сит ил ағзалары
- Франция фәндәр академияһы ағзалары
- РАФ ағза-корреспонденттары (1917—1925)
- СССР ФА ағза-корреспонденттары
- СССР ФА почётлы ағзалары
- АҠШ Милли ФА ағзалары һәм ағза-корреспонденттары
- Пруссия фәндәр академияһы ағзалары
- Шәхестәр:Сионизм
- Физика буйынса Нобель премияһы лауреаттары
- Копли миҙалы менән бүләкләнеүселәр
- Маттеуччи миҙалы менән бүләкләнеүселәр
- Макс Планк миҙалы менән бүләкләнеүселәр
- Ғалимдар хөрмәтенә аталған физик үлсәү берәмектәре
- Бавария ФА ағзалары
- Пруссия


text:
Восточный Маныч
Восточный Маныч — Рәсәйҙәге йылға. Ставрополь крайы/ Ҡалмыҡ Республикаһы[1] биләмәләрендә аға. Йылға Состинск күлдәренә ҡушыла. Йылға оҙонлоғо 141 км.
Һыу реестры мәғлүмәттәре[үҙгәртергә | вики-тексты үҙгәртергә]
Рәсәй дәүләт һыу реестры мәғлүмәте буйынса йылға Көнбайыш Каспий һыу бассейны округында урынлашҡан, һыу хужалығы участкаһы — Көнсығыш Маныч йылғаһы башынан Чограй һыуһаҡлағысына тиклем. Бәләкәй йылға бассейны (йылға эске бассейны) — Өҫтәмә бассейны юҡ, йылға бассейны — Терек, Дон һәм Волга йылғалары араһындағы тымыҡ райондар[2].
Һыу ресурстарының федераль агентлығы тарафынан әҙерләнгән Рәсәй Федерацияһы территорияһын һыу хужалығы буйынса районлау геоинформация системаһы мәғлүмәттәре буйынса[2]:
- Дәүләт һыу реестрында һыу объектының коды — 07010000112108200000698
- Гидрологик өйрәнеү (ГӨ) буйынса коды — 108200069
- Бассейн коды — 07.01.00.001
- ГӨ буйынса томы — 08
- ГӨ буйынса сығарылыш — 2
Иҫкәрмәләр[үҙгәртергә | вики-тексты үҙгәртергә]
- ↑ «Рәсәй гидротехник ҡоролмалар регистры һәм дәүләт һыу кадастры үҙәге».
- ↑ 2,0 2,1 РФ һыу реестры: Восточный Маныч.


text:
Өфө «Етемдәрһеҙ ҡала» конкурсында беренсе урында килә
«Етемдәрһеҙ ҡала» бөтә Рәсәй конкурсында ҡатнашыусылар өсөн онлайн-тауыш биреү һөҙөмтәләре буйынса, Өфө, 29 октябргә ҡарата мәғлүмәттәр буйынса, 24787 тауыш менән беренсе урында килә. 24008 тауыш йыйып, Калининград икенсе урын биләй. Артабан Ступино, Дербент, Волжский, Силәбе, Саранск, Прохладный, Нижневартовск, Череповец ҡалалары килә.
Конкурс апрелдән алып Рәсәйҙең 150 ҡалаһы араһында үткәрелә. Уны ойоштороусылар булып Рәсәйҙең бәләкәй һәм урта ҡалалары ассоциацияһы менән берлектә Ауыр тормош шарттарында ҡалған балаларға ярҙам фонды сығыш яһай.
Онлайн-тауыш биреү 1 ноябргә тиклем дауам итә. Тауыш биреү «Я-родитель» порталында үткәрелә.


text:
Өфөлә режиссер Айнур Асҡаров «Әсә» фильмын тәҡдим итте
ӨФӨ, 2015 йыл, 17 февраль. /«Башинформ» мәғлүмәт агентлығы, Ләйлә Аралбаева/.
Өфөнөң «Кинопростор» комплексында «Әсә» тип аталған яңы нәфис фильм күрһәтелде. Фильмдан һуң йәмәғәтселек вәкилдәре, әҙәбиәтселәр үҙҙәренең фекерен белдерҙе, ә кино төшөрөүселәр журналистарҙың һорауҙарына яуап бирҙе.
Ярты сәғәтлек фильм «Аркайым продакшн» студияһы тарафынан төшөрөлгән. Режиссер Айнур Асҡаров «Еңмеш» һәм «Бал әсеһе» исемле эштәре менән республикала киң билдәле. Сценарийҙы драматург Шәүрә Шәкүрова «Саҡ менән Суҡ» боронғо төрки эпосына нигеҙләнеп яҙған.
Фильмдың төп героиняһы Шәүрәне бәләкәй сағында уҡ әсәһе ташлап киткән. Ул кейәүгә сығырға хыяллана, әммә уға игеҙәк улдары Руслан менән Арслан ҡамасаулай. Үҙенең ҡарғышы арҡаһында балаларын мәңгелек ғазаптарға дусар итә яҙа.
— Донъя мәҙәниәтендә әсә ҡарғышын алыу мөмкин түгел тиелһә лә, беҙ быны эшләп ҡараныҡ. Минең өсөн иң мөһиме — героиняға өмөт биреү, — тип һөйләне Шәүрә Шәкүрова.
Сығыш яһаусыларҙың барыһы ла актерҙарҙың оҫта уйнауын билдәләне. Игеҙәктәрҙе Йылайыр районынан Айгиз һәм Нургиз Таҡаловтар, Шәүрәне Башҡорт дәүләт драма театры актрисаһы Юлиә Ғәләүетдинова, Ританы актриса һәм телевидение алып барыусыһы Ғәлиә Вәхитова, олатай ролен популяр актер һәм режиссер Азат Йыһаншин башҡарған.
«Әсә» фильмы 2014 йылда биш миллионлыҡ президент грантына лайыҡ булды. Картинаның жанрын режиссер мистик драма тип билдәләгән. Фильм рус теленә лә тәржемә ителгән.
Тиҙҙән фильм Өфө һәм республика кинотетрҙарында прокатҡа сыға. Уны Стәрлетамаҡ, Октябрьский, Белорет, Баймаҡ, Сибай ҡалалары халҡы ҡараясаҡ. «Башҡортостан» телерадиокомпанияһының баш мөхәррире Гүзәл Хәсәнова хәбәр итеүенсә, прокаттан һуң уны Башҡортостан юлдаш телевидениеһында ла күрһәтәсәктәр.


text:
Фото:
Сочиҙа Рәсәй спорт журналистарының беренсе форумы асылды
Фото:
2014 йылғы XXII ҡышҡы Олимпия уйындарының баш ҡалаһы Сочиҙа шаршамбы, 25 апрелдә, беренсе Бөтә Рәсәй спорт журналистары форум-семинары асылды.
Рәсәй киң мәғлүмәт сараларының күп һанлы вәкилдәрен спорт ваҡиғаларын, шул иҫәптән Олимпия уйындарын яҡтыртыу буйынса төп принциптар менән таныштырыу форумдың төп маҡсаты булып тора. Сараны «Берҙәм мәғлүмәт үҙәге» автономиялы коммерцияға ҡарамаған ойошмаһы, Рәсәй Олимпия һәм Паралимпия комитеттары ярҙамында РИА Новости агентлығы, «Р-Спорт» спорт мәғлүмәттәре агентлығы ойоштора.
Сочиҙа 170-тән ашыу спорт журналисы йыйылды.
Форумды асыу тантанаһында, унда ҡатнашыусыларҙы сәләмләп, Рәсәй Олимпия комитеты президенты Александр Жуков сығыш яһаны.
— Нәҡ һеҙҙең репортаждар, мәҡәләләр аша беҙҙең ил генә түгел, сит ил халҡы ла донъя кимәлендәге бындай мөһим сараның нисек үтеүе хаҡында, спортсылар, уларҙың ҡаҙаныштары тураһында хәбәрҙар буласаҡ, — тине Жуков, илдең киң мәғлүмәт саралары вәкилдәренә мөрәжәғәт итеп. – Һәм һеҙҙең был сараларға биргән баһағыҙ күп йылдарға хәтерҙә һаҡланып ҡаласаҡ. Бөгөн Рәсәйҙә спорт журналистары эшмәкәрлегенә күп иғтибар бүленә, һәм РИА Новости агентлығының бындай ҙур ойоштороу эшен үҙ өҫтөнә алыуы бик яҡшы. Форум барышында алынған мәғлүмәт һеҙҙең өсөн файҙалы буласаҡ, тип ышанам. Рәсәй Олимпия комитеты менән РИА Новости араһындағы партнерлыҡ мөнәсәбәттәре бик мөһим, — тине Рәсәй Олимпия комитеты президенты һәм РИА Новости агентлығының буласаҡ ҡышҡы Олимпиаданың милли хост-агентлығы статусына эйә булыуын иҫкә төшөрҙө.
— Беҙҙең спортсыларға ярҙам итеү һәм улар өсөн уңайлы шарттар булдырыу зарур, — тип һыҙыҡ өҫтөнә алды Жуков. – Ҡайһы бер публикацияларҙы уҡып, хайран ҡалам. Яңыраҡ бер абруйлы баҫмала беҙҙең тренерҙарҙың жулик булыуы һәм спортсыларыбыҙҙың Олимпиадала уңышлы сығыш яһай алмаясағы хаҡында уҡыным.
Журналистарға мөрәжәғәт итеп, РИА Новости агентлығының баш мөхәррир урынбаҫары Максим Филимонов та сығыш яһаны. «Форумдың уны ойоштороусыларҙың бенефисына әүерелеүен түгел, ә журналистар өсөн мөһим булған мәсьәләләрҙе тикшереү майҙансығына әйләнеүен теләнек», тип билдәләне ул.
— Уҡыусылар һәм тамашасылар юғары сифатлы мәғлүмәт ала алһын өсөн һеҙҙе дөйөм эшебеҙгә ҡағылышлы уй-фекерҙәрегеҙ, идеяларығыҙ, борсоған һорауҙарығыҙ менән бүлешергә һәм хеҙмәттәштәребеҙҙә булған һөнәри тәжрибә менән тартынмайынса ҡулланырға саҡырам, — тине илдең иң ҙур мәғлүмәт агентлыҡтарының береһе исеменән сығыш яһаусы.
Форум-семинарҙа ҡатнашыусыларға видеомөрәжәғәт менән Халыҡ-ара олимпия комитетының коммуникациялар буйынса директоры Марк Адамс сығыш яһаны:
— Тамашасылар Уйындарҙы профессиональ һәм тулы кимәлдә сағылдырыуға иҫәп тота, шуға күрә Халыҡ-ара олимпия комитеты ҡышҡы Олимия уйындарында киң мәғлүмәт сараларының эшләү шарттары юғары кимәлдә булыуы хаҡында хәстәрлек күрә, — тип билдәләне ул.


text:
Республика Президенты: «Мин Президент булып эшләгән саҡта, Торатауҙы берәү ҙә эшкәртмәйәсәк»
— Мин Президент булып эшләгән саҡта, Торатауҙа берәү ҙә эшкәртмәйәсәк, — тип белдерҙе Рөстәм Хәмитов, Башҡортостан юлдаш телевидениеһының тура эфирында сода производствоһының сеймал базаһы тураһындағы һорауға яуап биреп. – Был минең аныҡ позициям. Был турала асыҡтан-асыҡ әйтәм.
Рөстәм Хәмитов фекеренсә, Торатау – тейелгеһеҙ тәбиғәт ҡомартҡыһы һәм изге тау, башҡорт халҡының тарихында ул ҙур әһәмиәткә эйә.
— Республиканың Ғафури, Ишембай, Архангел райондарында башҡа сеймал сығанаҡтары бар, — тип билдәләне БР Президенты. – Торатауҙы эшкәртеүгә ҡарағанда, был, әлбиттә, ҡиммәтерәккә төшә, әммә тап ошо вариантты ғына ҡарарға кәрәк.
Бынан тыш, «сеймалды тәрәнерәк ерҙән сығарыу ысулын өйрәнергә», Шахтау ятҡылыҡтарын эшкәртеүҙе дауам итергә кәрәк. Бының өсөн яңы технология булдырыу, сода производствоһын яңыртыу талап ителә, тип иҫәпләй Президент.


text:
Өфөлә үтәсәк БРИКС саммитының рәсми сайты эшләй башланы
ӨФӨ, 2015 йыл, 1 апрель. /«Башинформ» мәғлүмәт агентлығы, Артур Басиров/.
Шаршамбы, 1 апрелдә, Рәсәй Федерацияһы рәйеслегендәге БРИКС саммитының рәсми сайты эшләй башланы. Порталда саммитҡа бәйле яңылыҡтар, документтар, фото һәм видеоматериалдар, ойошмаға ингән илдәр хаҡында мәғлүмәттәр, планлаштырылған сараларҙың программаһы урынлаштырылған.
Рәсәйҙең һәм БРИКС-тың үҙ-ара килешеп эш итеү тарихы бүлеге айырым билдәләнгән. 2015 йылғы саммиттың үткәреү урыны — Өфө тураһында бүлексәлә Башҡортостан һәм уның баш ҡалаһы тураһында ҡыҫҡаса мәғлүмәт алырға мөмкин. Сайттың рус һәм инглиз телдәрендәге варианттары бар.
Иҫегеҙгә төшөрәбеҙ, БРИКС саммиты Өфөлә июлдә уҙғарыла.


text:
Фото:
Башҡортостан Президенты һәм «ЮТэйр» авиакомпанияһының генераль директоры Хеҙмәттәшлек тураһында килешеүгә ҡул ҡуйҙы
Фото:
Башҡортостан Президенты Рөстәм Хәмитов һәм «ЮТэйр» авиакомпанияһының генераль директоры Андрей Мартиросов Хеҙмәттәшлек тураһында килешеүгә ҡул ҡуйҙы, уға ярашлы «ЮТэйр» авиакомпанияһы самолеттары Өфөнән Белоретҡа, Нефтекамаға һәм Октябрьскийға оса башлаясаҡ. Шулай уҡ төбәк-ара рейстарҙы үҫтереү ҙә планлаштырыла.
Өфө аэропортынан авиакомпания самолеттары Сибай, Ҡаҙан, Екатеринбург һәм Түбәнге Новгородҡа оса. Быйыл Өфөнө Европа ҡалалары менән бәйләйәсәк бер нисә йүнәлеш тә индереләсәк.
Рөстәм Хәмитов, төбәк рейстарында пассажирҙар ағымы ярайһы түбән, шуға күрә был йүнәлеште үҫтерергә кәрәк, тип билдәләне. Андрей Мартиросов һүҙҙәренсә, Рәсәй буйынса эске осоштарҙы тергеҙергә тырышыуҙы ил өсөн үҙенсәлекле күренеш тиергә була.
Авиакомпания йәнә Өфө дәүләт авиация техник университеты менән хеҙмәттәшлек итергә ниәтләй. Юғары уҡыу йорто студенттары беренсе курстан «ЮТэйр»ҙа стажировка үтә аласаҡ.
— Беҙ Өфөлә ойошторолоусы техник үҙәк өсөн инженерҙар составы әҙерләүҙе алып барасаҡбыҙ, — тип хәбәр итте Андрей Мартиросов. – Был үҙәк хәҙерге самолеттарҙың иң алдынғы маркаларын хеҙмәтләндерәсәк. ӨДАТУ студенттары вуз тамамлағандан һуң Европа сертификаты аласаҡ, был документ уларға заманса осоу техникаһы менән эшләргә мөмкинлек бирәсәк.


text:
Фото:
Йылайыр районының Анновка ауылында клуб асылды
Фото:
Йылайыр районының Анновка ауылында бер нисә йыл элек янған бина урынында яңы клуб төҙөлдө.
— Клубта юлдаш тәрилкәһе һәм плазмалы телевизор ҡуйылды, — тип хәбәр итте район хакимиәте башлығының беренсе урынбаҫары Александр Коротков. – Хәҙер ауыл халҡы бөтә республика халҡы ҡараған телепрограммаларҙы ҡарай ала.
Ауыл клубында художество етәксеһе лә эшләйәсәк. Анновкаға гастролдәр менән билдәле артистар ҙа киләсәк, тип көтөлә.
Ауылда 63 ихата иҫәпләнә, йәмғеһе 171 кеше йәшәй.Мәктәп, почта элемтәһе бүлексәһе, фельдшер-акушерлыҡ пункты бар, урман хужалығы бүлексәһе эшләй.


text:
Башҡортостан «Сәнғәт төнө» бөтә Рәсәй акцияһына ҡушыла
ӨФӨ, 2015 йыл, 23 октябрь. /«Башинформ» мәғлүмәт агентлығы, Ләйлә Аралбаева/.
3 ноябрҙә Мәҙәниәт министрлығы башланғысы буйынса Рәсәйҙә «Сәнғәт төнө» мәҙәни акцияһы ойошторола. Сара Халыҡтар берҙәмлеге көнө сиктәрендә уҙғарыла. Акцияла Башҡортостандың бөтә мәҙәниәт учреждениелары ҡатнаша.
Республиканың Мәҙәниәт министрлығында хәбәр итеүҙәренсә, быйылғы акцияның слоганы — «Сәнғәт берләштерә». «Сәнғәт төнө»ндә айырыуса әҙәбиәткә һәм киноға иғтибар бүленәсәк. Сөнки Әҙәбиәт йылы тамамланып килә, ә 2016 йыл Рәсәй киноһы йылы тип иғлан ителә. Көндөҙгө сәғәт 3-тән төнгө 11-гә тиклем музейҙар, китапханалар, театрҙар, концерт ойошмалары берҙәм мәҙәни киңлек буласаҡ.
Ғәҙәттәгесә, «Төнгө осрашыуҙар» сараның төп ваҡиғаһына әүереләсәк. Лекциялар һәм фекер алышыуҙар төнгө кино күрһәтеү, әҙәби уҡыуҙар, экскурсиялар, театр интермедиялары, күргәҙмәләр, музыкаль ҡунаҡханалар менән тулыланасаҡ. Республика юғары уҡыу йорттары алдындағы майҙансыҡтарҙа флешмоб ойоштороласаҡ һәм Рәсәй флагы төҫөндәге шарҙар осороу менән тамамланасаҡ. Киске сәғәт 9-ҙа бөтә мәҙәниәт учреждениеларында Рәсәй гимны яңғыраясаҡ.
Тәүге «Сәнғәт төнө» 2013 йылда Мәскәүҙә һәм Санкт-Петербургта уҙғарылды. Былтыр проект беренсе тапҡыр күп кенә төбәктәрҙә, шул иҫәптән Башҡортостанда тормошҡа ашырылды. «Сәнғәт төнө-2015» Бөтә Рәсәй акцияһы сиктәрендә республика музейҙарының саралар планы Мәҙәниәт министрлығының рәсми сайтында баҫылған.


text:
Комбайнсылар һәм тракторсылар парта артына ултырҙы
Башҡортостанда республиканың машина-технологик станциялары өсөн (МТС) комбайн операторҙары һәм тракторсылар әҙерләү алып барыла. Уҡыу башланғыс һөнәри белем биреү учреждениелары нигеҙендә ойошторолған. Бөгөн БР Ауыл хужалығы министрлығында үткән кәңәшмә тап ошо темаға арналды, тип хәбәр итә ведомствоның матбуғат хеҙмәте.
БР Ауыл хужалығы министры урынбаҫары Раил Афзаловтың әйтеүенсә, быйылғы йыл башынан алып Башҡортостандың агросәнәғәт комплексы предприятиеларының ике меңгә яҡын етәкселәре һәм белгестәре квалификация күтәреү курстары үткән.
МТС линияһы буйынса ғына былтыр 900 эшсе уҡытылған. Быйыл йәнә 200 кешене уҡытыу планлаштырыла.


text:
Мәктәп ҡарамағындағы сәғәт юғары синыфтарҙа башҡорт теленә бирелә
Башҡортостандың Миәкә районы Ҡаран-Ҡуңҡаҫ башҡорт урта мәктәбе етәксеһе Зөлфиә Сәйетова белдереүенсә, юғары синыфтарҙа башҡорт теле аҙнаһына 2 сәғәт уҡытыла, әммә етәкселек мәктәп ҡарамағына бирелгән бер сәғәтте лә башҡорт теленә бирә, шулай итеп тыуған тел уларҙа аҙнаһына 3 тапҡыр уҡытыла. Ауылда ҡатнаш ғаиләләрҙә тыуған балалар ҙа үҙҙәрен башҡорт тип иҫәпләй һәм башҡортса һөйләшә икән.
Зөлфиә ханым, Ҡаран-Ҡуңҡаҫ башҡорт урта мәктәбе ҡасан асылған?
Ҡаран-Ҡуңҡаҫ мәктәбе 1921-се йылда асылған. Шунан һуң 1996-сы йылда беҙ яңы мәктәп бинаһына күстек. Бик матур, ике ҡатлы, ҙур мәктәп төҙөнөләр беҙгә.
Мәктәптә бөгөнгө көндә нисә бала уҡый?
Ике күрше ауыл балалары менән бергә 88 уҡыусы уҡый. Улар беҙгә Күл-Ҡуңҡаҫ ауылы һәм Софиевка башланғыс мәктәптәренән бишенсе кластан башлап киләләр һәм 11-се класҡа тиклем уҡыйҙар. Был ауылдарҙан тыш, Маяҡ ҡасабаһынан да ике бала килеп уҡый, унда мәктәп туғыҙ йыллыҡ ҡына.
Ул балалар Ҡаран-Ҡуңҡаҫҡа нисек килә?
Уларҙың бында туғандары бар, уларҙа тороп уҡыйҙар, мәктәптең торлағы юҡ.
Йыл һайын баларҙың һаны үҙгәрә ме?
Әлеге ваҡытта балаларҙың һаны әҙәйеүгә бара. Әммә бер-ике йылдан һуң күбәйеү көтөлә. Һикһәненсе-туҡһанынсы йылдарҙа тыуған балалар уҡығанда мәктәптә иң күбе 150-гә яҡын уҡыусы бар ине. Улар ваҡытында икешәр параллель кластар бар ине.
Мәктәпте бөткәс, балалар күбеһенсә ниндәй уҡыу йорттарына керәләр?
Бына мәҫәлән быйыл, бер бала Стәрлетамаҡ физкультура институтына керҙе. Беҙҙең балалар күбеһенсә техникумдарға керәләр, мәҫәлән Өфө нефть техникумына. Туғыҙынсы кластан киткән уҡыусыларҙың барыһы лицейҙарға, гимназияларға керәләр, Өфөлә, Стәрлетамаҡта уҡыйҙар.
Уҡып бөткәс, ауылға ҡайталар мы һуң?
Бик һирәк ҡайталар. Башҡа ауылдарҙа уҡыталар, ҡалаларҙа ҡалалар, үҙебеҙҙең районға ҡайталар. Ҡайһы ауылдарҙа уҡытыусылар етмәй, шунда уларҙы урынлаштыралар.
Һеҙҙең мәктәптә башҡорт балаларынан тыш, башҡа милләт балалары ла уҡый мы?
Беҙҙә башҡа милләт балалары бар, тик улар барыһы ла башҡортса һөйләшә. Үҙҙәрен башҡорт тип һанай. Сөнки уларҙың ата-әсәһенең береһе татар, йәки урыҫ булһа, икенсеһе беҙҙең ауылдағы башҡорт бит инде.
Башланғыс кластарҙа башҡорт теле аҙнаһына биш-алты сәғәт, бишенсе кластан башлап әҙәбиәт һәм тел дәрестәре менән бергә биш сәғәт уҡытыла. 10-сы, 11-се кластарҙа тыуған тел дәресе ике сәғәт ҡуйылған, тик беҙ мәктәп ҡарамағына бирелгән бер сәғәтте алып, өс сәғәт итеп ҡуябыҙ.
Урыҫ теле аҙнаһына нисә тапҡыр керә?
Кластарына ҡарап биш-алты тапҡыр керә. Сит телдәргә килгәндә инде, икенсе кластан башлап, инглиз теле уҡытыла. Әлеге ваҡытта мәктәптә 21 уҡытыусы иҫәпләнә, уның икеһе икенсе ауылдан килеп аҙнананың өс көнө үҙҙәрендә, өс көнө беҙҙә уҡыталар.
Ауылда бөгөнгө көндә балалар күп тыуа мы?
Әлеге ваҡытта балалар күп тыуа башланы. Беҙ киләсәктә уҡыусыларҙың тағы ла күбәйеүен көтәбеҙ.


text:
Һайлаусылар исемлектәре участка һайлау комиссияларына тапшырылды
Быйыл 14 мартҡа тәғәйенләнгән Башҡортостан Республикаһы Дәүләт Йыйылышы-Ҡоролтай депутаттарын һәм республиканың урындағы үҙидара депутаттарын өҫтәмә һайлауға әҙерлек һәм уны үткәреү календарь планына ярашлы, территориаль һайлау комиссиялары тейешле участка һайлау комиссияларына һайлаусылар исемлектәрен тапшырҙы, тип хәбәр итә БР Үҙәк һайлау комиссияһы. Исемлектәргә әүҙем һайлау хоҡуғына эйә булған 204917 граждан индерелде.
21 февралдән башлап һәр һайлаусы һайлаусылар исемлеге менән танышыу һәм уны өҫтәмә аныҡлау өсөн участка һайлау комиссияһына мөрәжәғәт итә ала.
Башҡортостан Республикаһы Кодексының 14-се статьяһы 15-се өлөшөнә ярашлы, әүҙем һайлау хоҡуғына эйә булған Рәсәй Федерацияһы гражданы үҙен һайлаусылар исемлегенә индереү, һайлаусылар исемлегендә үҙе тураһында мәғлүмәттәрҙә ниндәй ҙә булһа хата тураһында ғариза менән участка һайлау комиссияһына мөрәжәғәт итә ала. Мөрәжәғәт иткән мәлдән алып 24 сәғәт эсендә, ә тауыш биреү көнөндә ике сәғәт эсендә участка комиссияһы мөрәжәғәт итеүсе хәбәр иткән мәғлүмәттәрҙе һәм уның документтарын тикшереп, хатаны төҙәтергә йәки сәбәптәрен күрһәтеп, ғаризаны кире ҡағыу тураһында ҡарар ҡабул итергә тейеш. Был ҡарарҙың раҫланған күсермәһен ғариза яҙыусыға тапшырырға тейештәр.


text:
Башҡортостанда «500 ферма» программаһын тормошҡа ашырыу мәсьәләһе тикшерелде
Башҡортостан Хөкүмәте Премьер-министры урынбаҫары – ауыл хужалығы министры Эрнст Исаев кисә видеоселектор кәңәшмәһен үткәрҙе. «500 ферма» программаһын тормошҡа ашырыу БР Хөкүмәте Йортондағы видеоселекторҙа тикшерелгән төп мәсьәлә булды.
— 2012 йылда малсылыҡҡа ярҙам итеү буйынса күләмле программа старт ала. Ул тармаҡты технологиялар буйынса бөтөнләй яңы кимәлгә күтәрергә мөмкинлек бирәсәк, – тип билдәләне Эрнст Исаев. — Бөгөн алдыбыҙҙа торған бурыс – көстәребеҙҙе дөрөҫ самалап, планлаштырылған эште көҙгә тиклем – малды ҡышлауға күсергәнгә ҡәҙәр тамамлау.
Вице-премьер әйтеүенсә, Башҡортостанда, дөйөм алғанда Рәсәйҙәге кеүек үк, һөтсөлөк фермаларын реконструкциялау буйынса ярайһы ҙур тәжрибә тупланған, ошоноң арҡаһында бынан ары күп хаталарға урын ҡалмаясаҡ.
22 майға ҡарата БР Ауыл хужалығы министрлығы республиканың 20 районынан заявкалар ҡабул иткән, тип хәбәр иттеләр Башҡортостан Хөкүмәтенең матбуғат хеҙмәтендә.
Россельхозбанк менән РФ Һаҡлыҡ банкы 52 хужалыҡтың һөтсөлөк-тауар фермаларын реконструкциялау йәки яңыртыу буйынса инвестиция проекттарын кредитлауға заявкаларын ҡабул иткән, дүрт хужалыҡтың үҙенең средстволары бар. Әле уларға тоҡомло мал һайлау эштәре менән шөғөлләнергә кәрәк буласаҡ.
Үҙ сиратында, ауыл хужалығы министрының беренсе урынбаҫары Николай Коваленко видеоселекторҙа ҡатнашыусыларға программаны тормошҡа ашырыу барышы тураһында һөйләне. «500 ферма» программаһында ҡатнашыусыларға талаптар тураһында ентекләберәк Башҡортостан Хөкүмәте сайтынан белергә мөмкин.


text:
2015 йылда Өфөнән Волга буйының ете ҡалаһына осош бюджеттан субсидияланасаҡ
ӨФӨ, 2015 йыл, 26 ғинуар. /«Башинформ» мәғлүмәт агентлығы, Розалиә Вәлиева/.
Өфөнән Ырымбурға, Пермгә, Һамарға, Ижевскиға, Ульяновскиға һәм Чебоксарға осош бюджеттан субсидияланасаҡ. Был йүнәлештәр РФ Хөкүмәтенең 2013 йылдың 17 декабрендәге бойороғон ғәмәлгә ашырыу сиктәрендә 2015 йылда субсидияланасаҡ маршруттар исемлегенә инде.
Былтыр программала Киров, Пермь, Ырмбур, Ульяновск, Чебоксар һәм Йошкар-Ола ҡалалары бар ине.
2015 йылда Волга буйы федераль округы буйынса субсидияланыусы маршруттар исемлегенә 29 йүнәлеш индерелгән. 2015 йылда ошо маҡсатта 620 миллион һум йүнәлтеләсәк, тип хәбәр итте Росавиация етәксеһе советнигы Сергей Извольский.
Ижевск, Һамар, Пермь, Ырымбур йүнәлешендәге рейстарҙы «Ырымбур аэропорты» авиакомпанияһы башҡарасаҡ, ә Кировҡа, Ульяновскиға, Чебоксарға — «Авиа Менеджмент Груп» ябыҡ акционерҙар йәмғиәте. Билет хаҡы — йүнәлешкә ҡарап 2300 һумдан алып.
Волга буйы федераль округында субсидиялау программаһы буйынса пассажирҙар ташыуҙы ойоштороу пилот проекты 2013 йылдың 1 апреленән башланды. Программа шарттарына ярашлы, пассажир билет хаҡының 50 процентын ғына түләй.


text:
Төбәктең иң яҡшы гармунсылары Яңауылда йыйыласаҡ
16 һәм 17 майҙа Яңауыл ҡалаһында Фәтих Ихсанов призына «Моңға бай гармун байрамы-2013» исемле сара үтә. Матур йолаға әүерелгән был байрам быйыл етенсе тапҡыр үткәрелә. Сараны ойоштороусылар булып БР Мәҙәниәт министрлығы, Республика халыҡ ижады үҙәге, муниципаль район хакимиәте сығыш яһай.
Бәйге ике йәш категорияһы буйынса үткәрелә: 16 йәшкә тиклемге һәм 17 йәштән олораҡ гармунсылар. Һәр ҡатнашыусы ике көй уйнап ишеттерергә тейеш. Жюри составына Рәсәй Федерацияһының һәм Башҡортостан Республикаһының танылған мәҙәниәт һәм сәнғәт хеҙмәткәрҙәре инә.
Гран-при яулаусыға быйыл 30 мең һум аҡса тапшырыласаҡ. 17 майҙа Яңауылдың мәҙәниәт һәм ял паркында гармунға һәйкәл асыу планлаштырыла.
Конкурс гала-концерт менән тамамланасаҡ, унда Мәскәүҙән килгән гармунсы Михаил Морозов, Башҡортостандың һәм Татарстандың популяр йырсылары Әнүәр Нурғәлиев, Хәлит, Лилиә һәм Айнур Фәтиховтар сығыш яһаясаҡ, тип хәбәр иттеләр Яңауыл районы хакимиәтенән.


text:
Республикала торлаҡ-коммуналь хужалыҡтың энергия һөҙөмтәлелеге өлкәһендә инновация проекттары конкурсы үтә
ӨФӨ, 2015 йыл, 24 февраль. /«Башинформ» мәғлүмәт агентлығы, Розалиә Вәлиева/.
Торлаҡ-коммуналь хужалыҡтың энергия һөҙөмтәлелеге өлкәһендә инновация проекттарын конкурс буйынса һайлап алыуҙы «Сколково» фонды һәм Башҡортостандың фәнгә ярҙам итеү һәм уны үҫтереү фонды ойоштора. Был хаҡта республика Торлаҡ-коммуналь хужалыҡ министрлығының матбуғат хеҙмәте хәбәр итә.
Ҡатнашыу өсөн ғилми институттарҙан һәм юғары уҡыу йорттарынан перспективалы командалар, йәш компаниялар, бәләкәй һәм урта инновация предприятиелары саҡырыла. Жюри составына партнер компанияларҙың вәкилдәре һәм тармаҡ эксперттары инәсәк, улар проекттарҙың инновация потенциалын һәм инвестиция йәлеп итеүсәнлеген баһалаясаҡ. Конкурстың һайлап алыу йомғаҡтары буйынса «Энергия менән ҡулланыуҙың интеллектуаль идара итеү системаһы», «Йылытыу, һыуытыу, елләтеү системалары», «Яҡтыртыу технологиялары», «Төҙөлөш материалдары», «Һыу менән тәьмин итеү технологиялары», «Ҡалдыҡтарҙы эшкәртеү» йүнәлештәре буйынса финалистар һәм еңеүселәр билдәләнәсәк.
Конкурс һайлап алыуында ҡатнашыу өсөн ғаризалар йыйыу — 2015 йылдың 1 апреленә, ғаризаларҙы баһалау һәм финалистарҙы һайлау 15 апрелгә тиклем дауам итәсәк. Тулыраҡ — startuprb һәм sk.ru рәсми биттәрендә.


text:
Башсельхозтехника иҫке техниканы яңыһына алмаштырыу программаһын ғәмәлгә ашыра
«Башсельхозтехника» дәүләт унитар ауыл хужалығы предприятиеһы яңы программаһын ғәмәлгә ашырыуҙы башлай. Ул ауыл хужалығы техникаһын яңыртыу өсөн әҙерләнгән һәм иген менән мал аҙығы урыусы иҫке комбайндарҙы яңыһына алмаштырыуҙы (утилләштереүҙе) күҙ уңында тота.
Үҙ быуатын тултырған баҫыу караптарын тапшырып, аграрийҙар ҙур ташламалар менән Агромашхолдинг маркаһындағы яңы машиналарҙы һатып алыуға мөмкинлек аласаҡ.
Һәр ауыл хужалығы тауарын етештереүсе был программала ҡатнаша ала. Бының өсөн Башсельхозтехниканың дилер үҙәгенә артабанғы утилләштереү менән комбайнды учеттан төшөрөү тураһында белешмә тапшырырға кәрәк. Белешмәне Дәүләт техник күҙәтеүҙең урындағы бүлексәһе бирә. Бынан тыш, предприятиеңдың төп средстволары балансынан сығарыу тураһында акттың күсермәһе лә кәрәк буласаҡ.
Документтар тапшырғандан һуң ҡулланыусыға Красноярск комбайндар заводында етештерелгән яңы комбайнды һатып алғанда 250000 һум алыуға хоҡуҡты раҫлаусы Агромашхолдингтың номерлы сертификаты бирелә.
Ошондай уҡ тәртип, сылбырлы тәгәрмәсле тракторҙы иҫәпкә алмағанда, урман әҙерләү техникаһын һатып алғанда ла ҡаралған (дилер 200000 һумға сертификат бирә).
Ә харвестер һатып алғанда 2000000 һумға сертификат тапшырыла.
Файҙаланыуҙан алынған техниканы тапшырыуҙың талап ителмәүе был программаның өҫтөнлөгө булып тора. Ауыл хужалығы тауары етештереүселәр өсөн был эште күпкә еңелләштерә. Иҫке техника хужалыҡта ҡала, һәм крәҫтиән уның менән нимә эшләрен үҙ мәнфәғәтенән сығып хәл итеүгә хоҡуҡлы.
Тулыраҡ мәғлүмәтте Башсельхозтехникаға шылтыратып белешергә мөмкин: (347) 272-13-01, 229-59-72.


text:
Өфө халҡы ҡалала Михаил Нестеровҡа һәйкәл ҡуйырға тәҡдим итә
Бөгөн Башҡортостан рустарының икенсе конгресы делегаттары алдында сығыш яһап, Башҡортостан рустары соборының башҡарма комитеты рәйесе Владимир Самородов Өфөлә рәссам Михаил Нестеровҡа һәйкәл ҡуйырға тәҡдим итте.
— Бөтә донъяла танылыу алған өфөлө, бөйөк рәссам Михаил Нестеровтың – үҙенсәлекле ижадсының тыуыуына 2012 йылда 150 йыл тула, — тине Владимир Самородов. – Уның исемен музей менән генә түгел, һәйкәлдә лә мәңгеләштерергә кәрәк.
Буласаҡ һәйкәлде М.Нестеров исемендәге музей алдындағы майҙанда, йәки рәссам тыуған йорт урынында, «Башҡортостан» ҡунаҡханаһы янында урынлаштырыу күҙаллана.
— Властарға тейешле Фонд ойоштороу юлы менән һәйкәлгә аҡса йыйырға әҙер йәмәғәтселек менән кәңәшләшергә кәрәк, — тип билдәләне Владимир Самородов.
Уның әйтеүенсә, был проекттың инициаторҙарының береһе булараҡ билдәле бард Сергей Круль, шулай уҡ башҡа өфөлөләр сығыш яһай.


text:
Төбәктең баш санитар табибы «Ижтимағи электрон гәзит» уҡыусыларының һорауҙарына яуап бирә
10 октябрҙә «Ижтимағи электрон гәзит» (www.i-gazeta.com) сайтында Ҡулланыусылар хоҡуҡтарын яҡлау һәм кеше именлеге өлкәһендә күҙәтеү буйынса федераль хеҙмәттең Башҡортостан Республикаһы буйынса идаралығы етәксеһе, республиканың баш санитар табибы Евгений Степановтың онлайн-конференцияһы бара.
Урындағы ваҡыт менән 11-ҙән 12-гә тиклем «Ижтимағи электрон гәзит» сайтына ингән һәр кеше, «Һорау бир!» бүлегендәге тейешле форманы тултырып, уға мөрәжәғәт итә ала. Төшкө 12-лә һорауҙар ҡабул итеү туҡтатыласаҡ.
Интернет ҡулланыусылар өсөн i-gazeta.com сайтынан видеотрансляция«Башинформсвязь» асыҡ акционерҙар йәмғиәтенең техник ярҙамында бойомға ашырыла.
Евгений Степановтың интернет-берләшмә менән аралашыуы «Ижтимағи электрон гәзит» сайтында һәм «Башинформ» мәғлүмәт агентлығының яңылыҡтар теҙмәһендә лә сағылыш табасаҡ.
Рендеринг һәм конвертациянан һуң «Ижтимағи электрон гәзит» сайтында онлайн-конференциянан тулы видеоотчет биреләсәк.


text:
Лилиә Ғүмәрова: «Рәсәйҙәге мәғариф илдең һәм совет педагогикаһының иң яҡшы традицияларына нигеҙләнергә тейеш» Фото: Олег Яровиков
Лилиә Ғүмәрова: «Рәсәйҙәге мәғариф илдең һәм совет педагогикаһының иң яҡшы традицияларына нигеҙләнергә тейеш»
Лилиә Ғүмәрова: «Рәсәйҙәге мәғариф илдең һәм совет педагогикаһының иң яҡшы традицияларына нигеҙләнергә тейеш» Фото: Олег Яровиков
ӨФӨ, 2015 йыл, 8 апрель. /«Башинформ» мәғлүмәт агентлығы, Ғәлиә Нәбиева/.
Федерация Советының Фән, мәғариф һәм мәҙәниәт буйынса комитеты рәйесенең беренсе урынбаҫары, Башҡортостан вәкиле Лилиә Ғүмәрова Санкт-Петербургта үткән «Рәсәйҙәге мәғариф: традициялар һәм хәҙерге заман саҡырыуы» форумы эшендә ҡатнашты.
Сараға ғалимдар, педагогтар, дәүләт власы һәм йәмәғәт берекмәләре вәкилдәре йыйылды. Мәғариф һәм мәҙәниәт өлкәһендәге дәүләт сәйәсәте принциптарын тикшереү, белем һәм һөнәри йүнәлеш биреүҙең һөҙөмтәле формаларын эҙләү форумдың иғтибар үҙәгендә булды.
Лилиә Ғүмәрова ҡатнашыусыларға мәғариф һәм мәҙәниәт өлкәһендә алып барылған закондар сығарыу эше хаҡында һөйләне. Бөгөнгө көндә күп документтар ныҡлы эспертиза үтә, һәм был нормаға әүерелергә тейеш, тип билдәләне ул.
Сенатор Рәсәй тарихына һәм традицияларына ихтирам тәрбиәләү буйынса әһәмиәтле бурыстар властың, һөнәри фәнни-педагогик берекмәнең, гражданлыҡ йәмғиәте институттарының берҙәм тырышлығын талап итеүен билдәләне.
— Мәғариф заман талаптарына яуап бирергә ярҙам итәсәк, ул Рәсәй һәм совет педагогикаһының иң яҡшы традицияларына нигеҙләнергә тейеш, — тип һыҙыҡ өҫтөнә алды Лилиә Ғүмәрова.
Ултырышта Санкт-Петербург губернаторы Георгий Полтавченко, «Рәсәй тимер юлдары» асыҡ акционерҙар йәмғиәте президенты Владимир Якунин, Санкт-Петербург дәүләт университеты ректоры Николай Кропачев, Милли дан үҙәгенең Попечителдәр советы рәйесе, Дәүләт Эрмитажы директоры Михаил Пиотровский ҡатнашты.


text:
Венер Ғәйнуллин Халыҡ-ара билбау көрәше ассоциацияһын етәкләйәсәк
Мәскәүҙә Халыҡ-ара билбау көрәше ассоциацияһының конгресы үтте. Уның генераль секретары итеп билдәле спортсы, Рәсәйҙең атҡаҙанған тренеры, халыҡ-ара категориялағы судья Венер Ғәйнуллин тәғәйенләнде.
Шунда уҡ 2011 йылдың ноябрендә Октябрьский ҡалаһында билбау көрәше буйынса донъя Кубогын үткәреү тураһында ҡарар ҡабул ителде.
Ярыштар Бөтә донъя, Бөтә Рәсәй билбау көрәше федерацияларын нигеҙләүсе, Рәсәйҙең атҡаҙанған спорт мастеры, ЮНЕСКО-ла милли спорт төрҙәре буйынса советник, ҡаланың почетлы гражданы Риф Ғайнановтың иҫтәлегенә арналасаҡ, тип хәбәр итә «Октябрьский нефтяник» гәзите.


text:
Өфөлә БР Профсоюздар федерацияһы Советының IV пленумы үтте
Өфөлә БР Профсоюздар федерацияһы Советының IV пленумы үтте. Унда ҡатнашыусылар бөгөн һаулыҡ һаҡлау өлкәһендә килеп тыуған һорауҙарҙы, атап әйткәндә, «Һаулыҡ», «Земство табибы» милли проекттарын, тармаҡты яңыртыу программаһын тормошҡа ашырыу, шулай уҡ медицина ярҙамы күрһәтеү сифатын яҡшыртыу һәм уны арзаныраҡ итеү мәсьәләләрен тикшерҙе.
Пленум эшендә БР Һаулыҡ һаҡлау министрлығы һәм БР Мотлаҡ медицина страховкаһы территориаль фонды вәкилдәре ҡатнашты.
«Һаулыҡ һаҡлау хеҙмәткәрҙәре профсоюздары» республика ойошмаһы рәйесе урынбаҫары Роза Әминова һөйләүенсә, һаулыҡ һаҡлау өлкәһендәге программаларҙы тормошҡа ашырыу барышында килеп тыуған төп мәсьәләләрҙе билдәләү һәм уларҙы хәл итеү юлдарын табыу пленумдың төп маҡсаты булып тора.
— Һаулыҡ һаҡлау системаһында проблемалар килеп тыуғанда профсоюздар ситтә ҡалмай, — тип белдереҙе Роза Әминова. – Беҙҙә власть органдары, учреждениелар менән тығыҙ бәйләнеш булдырылған. Социаль партнерлыҡ принцибы буйынса килеп тыуған барлыҡ мәсьәләләр ҙә урындарҙа ғәмәлдәге закондар сиктәрендә хәл ителә. Шулай уҡ беҙ республиканың Һаулыҡ һаҡлау министрлығы, Мотлаҡ медицина страховкаһы территориаль фонды менән тығыҙ бәйләнеш булдырғанбыҙ.
Пленум һөҙөмтәләре буйынса тәҡдимдәр әҙерләнде. Улар иҫәбендә – теге йәки бел программаларҙы тормошҡа ашырыу барышында килеп тыуған мәсьәләләрҙе хәл итеүҙә төрлө кимәлдәге профсоюз ойошмаларының әүҙемерәк ҡатнашыуы. Шулай уҡ улар һаулыҡ һаҡлау хеҙмәткәрҙәренә эш хаҡын түләү, белгестәрҙең квалификацияһын күтәреү мәсьәләләре буйынса күҙәтеү алып барырға тейеш.


text:
Беҙҙе гвардия һаҡлай21-12-2016, 02:50 // Сәйәсәт // Баҫып сығарырға
Әйтергә кәрәк, Рәсәй Федерацияһы Милли гвардияһы ғәскәрҙәре федераль хеҙмәтен ойоштороу тураһындағы Указға Президент Владимир Путин 2016 йылдың 5 апрелендә ҡул ҡуйҙы. Был дәүләт һәм йәмғиәт хәүефһеҙлеге, граждандарҙың хоҡуғын яҡлау йүнәлешендә эшләнгән сираттағы аҙым булды.
“Росгвардия” иңенә йәмғиәт тәртибен, дәүләттең мөһим объекттарын һаҡлау, махсус йөктәрҙе оҙатыу, экстремизм һәм террорға ҡаршы көрәш, шулай уҡ ғәҙәттән тыш хәлдәрҙән ҡотҡарыу, ҡорал әйләнешен контролдә тотоу, шәхси һаҡ эшмәкәрлеге ойоштороу бурысы йөкмәтелә.
РФ Милли гвардия ғәскәрҙәре федераль хеҙмәтенең Башҡортостан идаралығы начальнигы генерал-майор Вячеслав Андреевтың әйтеүенсә, улар федераль бюджетты 500 миллион һумға тулыландырыуға өлгәшкән. Әлбиттә, ошо һандар ғына ла ҡыҫҡа ваҡыт эсендә башҡарылған эштәрҙең һөҙөмтәлелеге тураһында һөйләй.
Башҡортостан идаралығында 3 мең самаһы хеҙмәткәр иҫәпләнә, ләкин уларҙың аныҡ һаны сер булып ҡала. Киләсәктә үҙҙәренең геральдикаһы, формаһы булдырыласаҡ.
Эске эштәр министрлығынан “Росгвардия” сафына күсерелгәндәр элекке кеүек үк йәмғиәт тәртибен һаҡлауҙа, төрлө саралар үткәргәндә хәүефһеҙлек тәьмин итеүҙә ҡатнашасаҡ. Махсус подразделение иһә закон боҙғандарҙы, енәйәтселәрҙе ҡулға алғанда Эске эштәр министрлығына көс менән ярҙам итәсәк.
“15 меңдән ашыу объект, шулай уҡ 18 мең фатир һәм склад беҙҙең һаҡ аҫтында, – ти Вячеслав Андреев. – Ведомство коммерция өлкәһенә ҡарамаһа ла, һаҡлау эшмәкәрлегенән алынған килем тулыһынса ил бюджетына күсерелә. Быйыл, мәҫәлән, 11 ай эсендә был һан 532 миллион һум тәшкил итте”.


text:
Башҡортостанда Ҡытай ҡорамалдарында Рәсәйҙәге тәүге завод төҙөлә башлайФото: Олег Яровиков
Башҡортостанда Ҡытай ҡорамалдарында Рәсәйҙәге тәүге завод төҙөлә башлай
Башҡортостанда Ҡытай ҡорамалдарында Рәсәйҙәге тәүге завод төҙөлә башлайФото: Олег Яровиков
ӨФӨ, 2015 йыл, 2 июль. /«Башинформ» мәғлүмәт агентлығы, Артур Басиров/.
Быйыл Башҡортостанда Ҡытай ҡорамалдарында Рәсәйҙәге тәүге завод төҙөлә башлай. Һүҙ Ишембай ҡалаһындағы яңы ҡорос прокаты заводы тураһында бара. Был урындағы «Ишсталь» предприятиеһының һәм Ҡытайҙың «Цяо-Лян» ауыр сәнәғәт проектлау институты»ның проекты. Проект бөгөн Инвесторҙар йортонда Ҡытайҙың «Синьхуа» агентлығы журналистары менән осрашыу барышында тәҡдим ителде.
«Тәүҙә ҡытайҙар беҙҙе ҡорамалдар менән тәьмин итте. Хәҙер улар — тулы хоҡуҡлы партнерҙар. Был предприятие берлектәге Рәсәй-Ҡытай проекты статусын алды, 30 проценты Ҡытайҙың «Цяо-Лян» компанияһыныҡы. Улар үҙҙәренең өлөшө иҫәбенә беҙгә ҡорамалдар килтерә, ҡалған эште үҙебеҙ башҡарабыҙ», — тип һөйләне «Ишсталь» предприятиеһының генераль директоры Ринат Зәйнуллин.
Яңы предприятиела өс төр продукция сығарыласаҡ, тип хәбәр итте генераль директор: «Нигеҙҙә төҙөлөш тармағы өсөн арматура. Етештереү күләме йылына 300-320 мең тонна тәшкил итәсәк. Сеймал үҙебеҙҙеке буласаҡ. Хәҙер республикалағы металл һыныҡтарын ошо заводта эшкәртәсәкбеҙ. Бынан тыш, меңгә яҡын эш урындарын булдырыу планлаштырыла».
Хәҙерге ваҡытта Ҡытайҙа ҡорамалдар етештереү буйынса эш алып барыла, тип билдәләне предприятие етәксеһе. Ул ағымдағы йылдың декабрендә тамамланырға тейеш. Хәҙер заводты проектлау тамамланған, документтар Мәскәүгә экспертизаға ебәрелгән. 2015 йылдың июль-август айҙарында төҙөлөш эштәрен башларға һәм уны 2016 йылдың 2-3 кварталында тамамларға ниәтләйҙәр.


text:
Республика хөкүмәтендә бөгөн ғәҙәттән тыш хәлдәрҙе иҫкәртеү, янғын хәүефһеҙлеген тәъмин итеү мәсьәләләре ҡаралды.
Йыл башынан республикала 2 мең 291 яғында 167 кеше һәләк булған. Үткән тәүлектә сыҡҡан янғындарҙа ғына күрелгән зыянды белгестәр 800 мең һумға баһалай. Ултырыш ябыҡ ишектәр артында үтте. Үткән ял көндәрендә республикала 5 кеше һыуҙа батып үлгән. уларҙың барыһы ла ир-егеттәр. Һәләк булыусыларҙың берәүһенең кәүҙәһе әле табылмаған. Дөйөм статистика буйынса, һәләк булыусыларҙың 80 проценты спиртлы эсемлектәр эскән ир-егеттәр. Шулай уҡ яр ситендә ата-әсәләрҙең балаларына иғтибар бирмәүе лә фажиғаға килтерә.


text:
Республиканың 11 районында тәүге һабантуйҙар үтәсәк
1 июндә Башҡортостандың Әлшәй, Архангел, Бишбүләк, Баҡалы, Бөрйән, Дәүләкән, Ейәнсура, Йылайыр, Ҡалтасы, Ҡырмыҫҡалы һәм Күгәрсен райондарында тәүге һабантуйҙар үтә.
Теүәл бер аҙнанан, 8 июндә, һабан байрамын түбәндәге райондар хеҙмәтсәндәре билдәләйәсәк: Әбйәлил, Асҡын, Ауырғазы, Баймаҡ, Балтас, Бәләбәй, Балаҡатай, Белорет, Бөрө, Благовар, Благовещен, Бүздәк, Борай, Дүртөйлө, Йәрмәкәй, Иглин, Илеш, Ишембай, Ҡариҙел, Ҡыйғы, Краснокама, Кушнаренко, Көйөргәҙе, Мәләүез, Мәсетле, Мишкә, Миәкә, Салауат, Стәрлебаш, Стәрлетамаҡ, Тәтешле, Туймазы, Өфө, Учалы, Федоровка, Хәйбулла, Шишмә, Шаран һәм Яңауыл райондары.
9 июндә һабантуй – Ғафури районында, 12 июндә Саҡмағош районында үтә. Иң аҙаҡ яҙғы байрамды Дыуан һәм Нуриман райондары аграрийҙары билдәләйәсәк.
Иҫегеҙгә төшөрәбеҙ, Башҡортостан Президенты Рөстәм Хәмитов 2013 йылда республикала «Һабантуй» халыҡ байрамын үткәреү тураһындағы указға ҡул ҡуйҙы.
Документҡа ярашлы, БР Хөкүмәтенә муниципаль район хакимиәттәре менән берлектә «Һабантуй» байрамын үткәреүҙе ойошторорға ҡушылды.
Байрам үткәреү урындарында Башҡортостандың Һаулыҡ һаҡлау министрлығы медицина персоналының дежурға сығыуын ойошторорға тейеш. БР буйынса Эске эштәр министрлығы менән Рәсәй Ғәҙәттән тыш хәлдәр министрлығының БР буйынса Баш идаралығына йәмәғәт тәртибен һаҡлауҙы, юл хәрәкәте хәүефһеҙлеген тәьмин итергә һәм байрам сараларында янғын хәүефһеҙлеге сараларын күрергә кәңәш ителде.


text:
Өфөлә 1 сентябрҙә парта артына имамдар ултырасаҡ
Өфөлә 1 сентябрҙә Рәсәй мосолмандары Үҙәк диниә назаратының Рәсәй ислам университетында Волга буйы федераль округы имамдарының квалификацияһын күтәреү буйынса курстар асыласаҡ. Бының тураһында Ҡазанда мосолман дин әһелдәренең квалификацияһын күтәреүгә округ үҙәктәренең эшмәкәрлеген ойоштороу мәсьәләләре буйынса кәңәшмә барышында хәбәр иттеләр. Уны Волга буйы федераль округында РФ Президентының тулы хоҡуҡлы вәкиленең ярҙамсыһы Валерий Савин үткәрҙе. Ултырышта ислам юғары уҡыу йорттары ректорҙары, Башҡортостан һәм Татарстандың Мосолмандар диниә назараттары вәкилдәре ҡатнашты.
Иҫегеҙгә төшөрәбеҙ, 2013 йылда Рәсәй Президентының Волга буйы федераль округындағы тулы хоҡуҡлы вәкиле Михаил Бабич менән осрашыу барышында мосолмандарҙың дини лидерҙары округ имамдары өсөн курстар ойоштороу тураһында тәҡдим индерҙе. 2013 йылдың октябрендә Өфөлә һәм Ҡазанда РФ Президентының тулы хоҡуҡлы вәкиле булышлығында округта ике мосолман дин әһелдәренең квалификацияһын күтәреү үҙәге асылды. Унда округтың бөтә төбәк имамдарына ла белем алырға була.
Үҙәктәрҙең уҡытыу майҙандары интерактив системалар һәм мультимедиялы белем биреү саралары менән йыһазланған. Белем биреү программаһына донъяуи кеүек теологик фәндәр ҙә инә. Шулай уҡ имамдарҙы мосолман ойошмаларында радикаль ағымдар таралыуға ҡаршылыҡ күрһәтергә уҡыталар. Курстар 72 сәғәткә иҫәпләнгән.
Әлеге ваҡытта Квалификацияны күтәреү үҙәктәрендә 500-ләп имам уҡыған. 2017 йылға тиклем бөтәһе өс меңләп дин әһеле белемен камиллаштырырға тейеш.


text:
Өфөлә Президент шыршыһы үттеФото: Андрей Старостин
Өфөлә Президент шыршыһы үтте
Өфөлә Президент шыршыһы үттеФото: Андрей Старостин
Өфөнөң Химиктар мәҙәниәт һарайында дүшәмбе, 23 декабрҙә, меңгә яҡын малай һәм ҡыҙҙар үҙҙәренең сағыу һәм тылсымлы Яңы йыл байрамын ҡаршыланы. Төп Яңы йыл иртәлегенә — Президент шыршыһына 800-ләп бәләкәй ҡунаҡтар һәм театрлаштырылған тамашала ҡатнашыусы 200-гә яҡын бала йыйылды.
Байрамға билет алыусылар йыл буйына тырышып уҡып, үҙҙәрен яҡшы тотоу ғына түгел, мәктәптән тыш эштәрҙә лә әүҙем ҡатнашты. Был балалар спорт ярыштарында, бейеү һәм вокал конкурстарында, фестивалдәрҙә уңыш яуланы. Бында шулай уҡ «Мәрхәмәт» хәйриә белем биреү фондынан балалар һәм хәрби бурысын үтәгәндә һәләк булған хәрби хеҙмәткәрҙәрҙең һәм республика эске эштәр органдары хеҙмәткәрҙәренең балалары килде.
Башҡортостан Президенты исеменән балаларҙы БР Хөкүмәте Премьер-министры урынбаҫары Лилиә Ғүмәрова ҡотланы.
— Бөгөн был залда күп милләтле республикабыҙҙың бөтә мөйөштәренән иң аҡыллы, иң әүҙем, иң тапҡыр, иң тырыш балалар йыйылған, — тип билдәләне Лилиә Ғүмәрова. — Был көндө һеҙгә, ҡәҙерле балалар, ныҡлы сәләмәтлек, изге эштәрегеҙҙә уңыштар, яҡынлашыусы йыл һеҙҙең өсөн уңышлы булыуын, бөтә хыялдарығыҙ ҙа тормошҡа ашыуын, йөҙҙәрегеҙҙән йылмайыу китмәүен, уҡыу һеҙгә тик шатлыҡ һәм ҡәнәғәтлек килтереүен теләйем. Хеҙмәтегеҙ, тырышлығығыҙ һәм уңыштарығыҙ арҡаһында республикабыҙ йылдан-йыл көслөрәк була бара. Байрам менән һеҙҙе, йәш буҫтар! Яҡынлашыусы Яңы йыл менән!
Һәр ваҡыттағыса БР Мәғариф министрлығы тарафынан ойошторолған республиканың төп шыршыһы барыһына ла шатлыҡлы мәлдәр бүләк иткән ысын мөғжизәле байрам булды. Тантанала балаларҙы Яңы йылдың төп тылсымсыһы — ейәнсәре Ҡарһылыу менән Ҡыш бабай ҡаршы алды. Мәҙәниәт һарайы фойеһында улар өсөн балалар шиғыр һөйләне, бейене, матур шыршы тирәләй йырлап әйләнде.
Һуңынан ҡунаҡтарҙы тамаша залына «Яңы йыл музейы» музыкаль спектакль-әкиәтенә саҡырҙылар. Көмөш күлдәк кейгән ҡар бөртөктәре, аборигендар, мысыр фараоны, терелгән мумиялар, боронғо грек алиһәләре һәм башҡа бик күп геройҙар Ҡыш бабайҙың нисек Яңы йыл музейын төҙөүе һәм үҙе үк унда юғалыуы хаҡында тарих һөйләнеләр.
Сағыу әкиәт декорациялары, матур костюмдар, төрлө махсус эффекттар — былар барыһы ла төп Яңы йыл балалар байрамының ҡабатланмаҫ атмосфераһын тыуҙырҙы.
Спектаклгә Башҡорт драма театры, ҡурсаҡ театры, Милли йәштәр театры актерҙары, шулай уҡ балалар ижади коллективтары йәлеп ителгән. Тамашаны ҡуйыусы режиссер — Илшат Фәхертдинов. Сценарий авторы — Башҡорт дәүләт ҡурсаҡ театрының әҙәби бүлек мөдире Владимир Аношкин.
Президент шыршыһы тураһында иҫтәлеккә балаларға йомшаҡ уйынсыҡтар, Зәйнәб Биишеваның «Һөнәрсе менән өйрәнсек» китабы һәм тәмлекәстәр бүләк ителде.


text:
«Йәш Гвардия»ның Башҡортостан төбәк бүлексәһе – алдынғылар иҫәбендә
«Берҙәм Рәсәйҙең Йәш Гвардияһы»ның Башҡортостан төбәк бүлексәһе, был йәмәғәт ойошмаһының Үҙәк штабы етәкселәре баһаһы буйынса, илдә яҡшыларҙың береһе булып тора. «Йәш Гвардия»ның төбәк бүлексәләре рейтингын билдәләгән факторҙар араһында – саралар үткәреү, «Берҙәм Рәсәй» партияһы проекттарын тормошҡа ашырыуҙа ҡатнашыу, ойоштороу эшмәкәрлеге.
Әлеге ваҡытта «Йәш Гвардия»ның Башҡортостан төбәк бүлексәһендә яҡынса 14 мең кеше иҫәпләнә. Уның урындағы бүлексәләре республиканың барлыҡ ҡала һәм райондарында эшләй. Алдынғылар рәтендә — «Йәш Гвардия»ның Бәләбәй, Миәкә, Туймазы, Благовещен, Борай райондарындағы, Нефтекама, Стәрлетамаҡ, Межгорье һәм Октябрьский ҡалаларындағы бүлексәләре.
Әйткәндәй, «Йәш Гвардия»ның Башҡортостан төбәк бүлексәһенең абруйы хаҡында киләһе факт та һөйләй: яңыраҡ Кремлдә үткән Владимир Путиндың рәсми рәүештә Рәсәй Президенты вазифаһын ҡабул итеү тантанаһына йәш гвардиясыларҙың ике генә төбәк штабы етәкселәре – Башҡортостан һәм Дағстан вәкилдәре саҡырылды.


text:
«Аҡбуҙат» кино фестивале Рәсәйҙә милли һәм этник киноны үҫтереү нигеҙенә әйләнергә тейешФото: Олег Яровиков
«Аҡбуҙат» кино фестивале Рәсәйҙә милли һәм этник киноны үҫтереү нигеҙенә әйләнергә тейеш
«Аҡбуҙат» кино фестивале Рәсәйҙә милли һәм этник киноны үҫтереү нигеҙенә әйләнергә тейешФото: Олег Яровиков
ӨФӨ, 2014 йыл, 28 ноябрь. /«Башинформ» мәғлүмәт агентлығы, Ләйлә Аралбаева/.
Өфөнөң Конгресс-холында рәсми рәүештә «Аҡбуҙат» Халыҡ-ара милли һәм этник кино фестивале асылды. Республикала халыҡ-ара күләмдә тәүге тапҡыр кино фестивален уҙғарыу ҙур мәҙәни ваҡиға һәм ысын сәнғәт байрамы булып тора.
Фестивалдең ҡыҙыл балаҫы буйлап жюри ағзалары һәм абруйлы ҡунаҡтар атлап уҙҙы: фестивалде асыу тантанаһына алып барыусы сифатында саҡырылған популяр киноактриса Ольга Кабо, режиссер, ҡуйыусы рәссам Шәүҡәт Абдусәлимов, Тажикстандан режиссер һәм йәмәғәт эшмәкәре Дәүләт Худоназаров, режиссер Аҡтан Арым Кубат, кинодраматург, С.А.Герасимов исемендәге Бөтә Рәсәй дәүләт кинематография институты профессоры Одельша Ағишев, Рәсәй Кинематографсылар союзы вәкилдәре, Башҡортостан мәҙәниәте эшмәкәрҙәре – актерҙар Гөлли Мөбәрәкова, Әхтәм Абушахманов, режиссер Айнур Асҡаров, үҙ фильмдарын конкурс һәм конкурстан тыш программаға тәҡдим итеүсе фестиваль номинаттары.
Фестивалдә ҡатнашыусыларҙы һәм ҡунаҡтарҙы республика Хөкүмәте Премьер-министры урынбаҫары Салауат Сәғитов тәбрикләне. Ул фестиваль логотипындағы мифик Аҡбуҙаттың киләсәктә ҡанатланыуын теләне. Вице-премьер шулай уҡ Гагариндың космостан осоп ҡайтыуын, ядро һынауҙарын һәм бик күп ғилми-популяр фильмдар төшөргән кинооператор һәм кинорежиссер Мәхмүт Рафиҡовҡа Салауат Юлаев орденын тапшырҙы.
Сәхнәнән Рәсәй мәҙәниәт министры Владимир Мединскийҙың тәбрикләү телмәрен уҡып ишеттерҙеләр. «Был иҫ киткес форум йылдың – Мәҙәниәт йылының иң сағыу ваҡиғаларының береһе һәм шуның менән бергә Рәсәй халыҡтарының этномәҙәни үҙенсәлеге, милләт-ара дуҫлығы һәм берҙәмлеге кеүек ошондай мөһим тема хаҡында һөйләргә үҙенсәлекле мөмкинлек буласаҡ тигән ышаныстамын», — тиелә телеграмма тексында.
— Кино – ул бик ҡатмарлы эш. Күрһәткән фильм – ул һуңғы фаза. Тейешле кимәлдә булһын өсөн ғәйәт ҙур хеҙмәт талап ителә. Бөгөнгө байрамдың милли һәм этник киноның нигеҙенә әйләнеүен, бер нисә йылдан һуң Башҡортостан Республикаһының донъяла үҙе иҫ киткес кино булараҡ танылыуын теләйем, — тип билдәләне жюри рәйесе Дәүләт Худоназаров.
Кино фестивалендә ҡатнашыусыларға һәм ҡунаҡтарға Башҡортостандың үҙенсәлекле мәҙәниәтен сағылдырыусы концерт ҡуйылды. Программала «Мираҫ» йыр һәм бейеү фольклор ансамбле, «Сураман» этно-төркөмө, «Шатлыҡ» халыҡ балет бейеүе ансамбле ҡатнаштылар.
Кино фестивален асыу тантанаһы лазер шоуы һәм ғәйәт ҙур салют менән тамамланды.
Кино фестивалендә ҡатнашыусы картиналарҙы бушлай күрһәтәү дауам итә. Кино байрамы шәмбе, 29 ноябрҙә, Конгресс-холда тамамланасаҡ.


text:
Фото:
Рөстәм Хәмитов: Игенде арзан хаҡҡа һатырға ярамай
Фото:
Рөстәм Хәмитов Федоровка районы буйлап эш сәфәре дауамында «Азат» яуаплылығы сикләнгән йәмғиәте ауыл хужалығы предприятиеһы баҫыуҙарындағы ураҡ эштәре барышы менән танышты.
2007 йылда ойошторолған ауыл хужалығы предприятиеһы иген һәм техник культуралар үҫтереү менән шөғөлләнә. Предприятие эшкәрткән ер майҙаны 6,3 мең гектарҙы тәшкил итә. Үҫтерелгән культуралар араһында арыш, бойҙай, арпа, көнбағыш һәм бер йыллыҡ үләндәр бар. Бөгөнгө көнгә ҡарата 800 гектарҙан ашыу майҙанда иген урып һуғылған. Дөйөм алғанда йыйып алынған иген 1790 тоннаны тәшкил итә. Уртаса уңдырышлыҡ гектарынан 22 центнерҙан аша (былтыр 8,9 центнер ине). Хужалыҡ ужым культураларын сәсеүҙе башлаған. Страховка культураларын йәмғеһе 1500 гектар майҙанда сәсеү планлаштырыла, бөгөнгө көнгә был эштең яртыһы үтәлгән.
Предприятие 670 тонна бесән, 4100 тонна сенаж әҙерләгән. Мал аҙығы әҙерләү һәм иген культураларын урып йыйыу буйынса эштәр әле дауам итә.
Башҡортостан Президентының матбуғат хеҙмәтенән хәбәр итеүҙәренсә, Рөстәм Хәмитов хужалыҡта иген һаҡлау мәсьәләһенең нисек хәл ителеүе менән ҡыҙыҡһынды. Предприятиеның иген һатыу менән ҡыйынлыҡ кисереүе асыҡланды. Һатыу хаҡтарының түбән булыуы аграрийҙар файҙаһына түгел, шуға күрә игенгә хаҡ күтәрелгәнгә тиклем уны үҙеңдә һаҡлау отошлораҡ.
"Игенде арзан хаҡҡа һатырға ярамай, — тине Рөстәм Хәмитов. – Үҙебеҙҙең һаҡлыҡ фондын булдырыу хаҡында уйларбыҙ, элеваторҙарҙа игенде бушлай һаҡлау хаҡында һөйләшәсәкбеҙ. Беҙ хужалыҡтарға аҡса алыпһатарҙар кеҫәһенә кереп ятһын өсөн ярҙам итмәнек".
Башҡортостан Президенты йәнә 15 сентябргә тиклем ураҡ кампанияһын тамамлау бурысын ҡуйҙы. Бөгөнгө көнгә республика райондарында иген культураларының 35 проценты урып алынған.


text:
Республика халҡы Халыҡ-ара «рәхмәт» көнөн билдәләй
ӨФӨ, 2017 йыл, 11 ғинуар./«Башинформ» мәғлүмәт агентлығы, Әлим Фәйезов/. 11 ғинуарҙа ер шары халҡы иң «әҙәпле» байрамдарҙың береһен – Халыҡ-ара «рәхмәт» көнөн билдәләй, тип хәбәр итә «Calend.ru». Беҙ барыбыҙ ҙа яҡшы ғәҙәттәрҙең мәғәнәһен, уның көндәлек тормошта кәрәклеген аңлайбыҙ, ләкин рәхмәттәрҙең күпселек өлөшөн мәғәнәһенә төшөнөп етмәй, былай ғына әйтәбеҙ. Әммә рәхмәт һүҙҙәре тылсымлы көскә эйә – уның ярҙамында кешеләр бер-береһенә шатлыҡ өләшә, хәстәрлек күрһәтә һәм яҡшы кәйеф бүләк итә – унһыҙ тормошобоҙ ярлы һәм шомло булыр ине. Күп кенә туристик белешмәләрҙә һәм туристарға ҡулланмаларҙа йыш ҡына «рәхмәт» һүҙе юҡҡа ғына яҙылмай. Сәйәхәткә барған ил телендә акцент менән әйтелгән был тылсымлы һүҙ ҙә хеҙмәтләндереү тиҙлеген, сифатын арттыра һәм тыныс, яҡшы ял ойошторорға ярҙам итә. Русса «спасибо» һүҙе 16 быуатта йыш әйтелгән «спаси Бог» һүҙбәйләнешенән алынған тип иҫәпләнә. Инглиз телендәге «Тhank you» тамырҙары шулай уҡ ябай рәхмәттән алыҫ тарих төпкөлөнә илтә. Русса «спасибо» ла, донъялағы бөтә телдәрҙә әйтелгән «рәхмәт» һүҙе лә бөтә халыҡтар мәҙәниәте өсөн мөһим мәғәнәгә эйә булғанын һәм хәҙер ҙә эйә булыуын һөйләй.
Башҡортостан халҡы ла бөгөн ошо әҙәпле көндө билдәләй. Үткән көндәрҙә Туймазы районының Дуҫлыҡ ауылы китапханаһы «Тылсымлы һүҙҙәр» исемле әҙәпле һөйләшеү көнөн уҙғарҙы.
Яҡшы ғәҙәттәрҙең мәғәнәһе, уларҙың көндәлек тормошта кәрәклеге хаҡында китапханала саҡырылған башланғыс синыф уҡыусылары менән һөйләштеләр. Балалар ҙур теләк менән йомаҡтар систе, «Һүҙкәйҙе әйтеп бөт» һәм «Тылсымлы ағас» уйындарында ҡатнашты, тылсымлы һүҙҙәр ҡуйып тормоштағы хәл-ваҡиғаларҙы тикшерҙе һәм был һүҙҙәр ярҙамында талаш-ыҙғыштарҙан, ғауғанан тайпылыу мөмкинлегенә инанды.
Сара аҙағында сәй эстеләр һәм бөтәһе бергә «Рәхмәт!» әйтте, тип хәбәр иттеләр Туймазы районы хакимиәтендә.


text:
Фото:
Урман һәм баҡса айлығы башланды
Фото:
Башҡортостанда урман һәм баҡса айлығы башланды. Уны республиканың ҡала һәм район хакимиәттәре үткәрәсәк. Сараларға дөйөм белем биреү учреждениелары уҡыусылары әүҙем йәлеп ителәсәк, сөнки был экологик акция ҙур тәрбиәүи әһәмиәткә лә эйә.
Акция сиктәрендә урман-парк зоналарын таҙартыу һәм төҙөкләндереү үткәреләсәк, ағастар ултыртыласаҡ, тораҡ пункттары йәшелләндереләсәк һәм башҡа эштәр башҡарыласаҡ.
Урмандарҙы тергеҙеү буйынса ҙур эш үткәреләсәк. Бында бигерәк тә урман участкаларын ҡуртымға алыусылар ҙур роль уйнарға тейеш.
Урман һәм баҡса айлығы майҙа тамамланасаҡ.


text:
Фото:
«Салауат Юлаев» һөҙөмтәле матчта «Лада»ны отто
Фото:
Тольяттила Өфөнөң “Салауат Юлаев”ын урындағы “Лада” ҡабул иткән Континенталь хоккей лигаһының сираттағы матчы тамамланды. Өфөлөләр 5:2 иҫәбе менән еңеүгә өлгәште.
Беренсе осорҙа уҡ “юлаевсылар” уңышҡа ҙур аҙымдар яһаны – 3:0. Петр Счастливый беренсе шайбаны ҡапҡаға ырғытып һәм өсөнсөһөндә ҡатнашып (Игорь Григоренко ярҙамында), Өфө өсөн тәүге мәрәйҙәр йыйҙы.
Матчта икенсе голды Олег Твердовский индерҙе, уның ассистенттары — Сергей Зиновьев һәм Александр Радулов.
Икенсе ваҡыт арауығында Счастливый Григоренкоға йәнә отошло уйыны менән ярҙамлашты – 4:0, ә Радулов өфөлөләрҙең бишенсе һөҙөмтәле атакаһын уңышлы тамамлап ҡуйҙы — 5:0.
Ошонан һуң ғына хужалар Виктор Другов ярҙамында уйын иҫәбен бер аҙ үҙгәртеүгә иреште – 1:5.
Иван Лекомцев күпселектә булыуҙарын ҡулланып, икенсе осорға нөктә ҡуйҙы – 2:5.
Өсөнсө осорҙа Өфө хоккейсылары һәр төрлө ҡағиҙә боҙоуҙарҙа ғына “оҫталыҡ” күрһәтте, һөҙөмтәлә өс тапҡыр уйынсыларҙың кәметелгән составында уйнаны.
114 мәрәй туплап, Башҡортостан клубы КХЛ дөйөм турнир таблицаһында таҙа беренсе урынға сыҡты.
5 февралдә «Салауат Юлаев» Түбәнге Камала «Нефтехимик»ҡа ҡаршы уйнаясаҡ.


text:
Баш ҡалала «Агрокомплекс-2013» халыҡ-ара күргәҙмәһе үтәсәк
Өфөлә 12-15 мартта XXIII «Агрокомплекс» халыҡ-ара махсус күргәҙмәһе үтә. Сараны ойоштороусылар булып Башҡортостан күргәҙмә компанияһы һәм төбәктең Сауҙа-сәнәғәт палатаһы менән берлектә БР Ауыл хужалығы министрлығы сығыш яһай.
БР Ауыл хужалығы министрлығының матбуғат хеҙмәтенән билдәләүҙәренсә, йыл һайын был сарала Рәсәйҙең төрлө төбәктәренән, шулай уҡ яҡын һәм алыҫ сит илдәрҙән 200-гә яҡын компания ҡатнаша.
«Агрокомплекс» алдынғы технологияларҙы, ғилми эшләнмәләрҙе, алдынғы хужалыҡ итеү алымдарын Рәсәй баҙарына сығарыуға йүнәлтелгән.
Конференциялар, түңәрәк өҫтәлдәр, семинарҙар һәм конкурстар үткәреүҙе үҙ эсенә алған эшлекле программа ауыл хужалығын үҫтереү буйынса көнүҙәк мәсьәләләрҙе сағылдыра.
Күргәҙмәлә ҡатнашыу мәсьәләләре буйынса тулыраҡ мәғлүмәт форумды ойоштороусыларҙың сайттарында урынлаштырылған.


text:
Мәҙәниәт өлкәһендә дәүләт сәйәсәтен Өфөлә семинарҙа тикшерәсәктәр
16-17 декабрҙә Өфөлә «Бюджет секторы реформаһы контексында дәүләт мәҙәниәт сәйәсәте» республика семинар-кәңәшмәһе үтәсәк. Унда ҡатнашыуға муниципаль райондар һәм ҡала округтары хакимиәттәренең мәҙәниәт бүлектәре начальниктары, мәҙәниәт учреждениелары етәкселәре саҡырылды.
БР Мәҙәниәт министрлығының Республика халыҡ ижады үҙәге хәбәр итеүенсә, семинар барышында «Дәүләт (муниципаль) учреждениеларының хоҡуҡи хәлен камиллаштырыу менән бәйле Рәсәй Федерацияһының айырым закондар акттарына үҙгәрештәр индереү тураһында» 83-сө Федераль закон ентекле ҡараласаҡ. Был закон пункттарының береһе ҡайһы бер дәүләт мәҙәниәт учреждениеларын автономиялы режимға күсереүҙе күҙаллай.
Бынан тыш, семинар тыңлаусылары хеҙмәтләндереүҙәр хаҡы һәм мөлкәтте тотоу хаҡы нормативтарын иҫәпләп сығарыу методикаһы менән танышасаҡ, муниципаль задание формаларын тултырыу буйынса ғәмәли эштәр башҡарасаҡ.
Занятиеларҙы Мәскәү өлкәһе Хөкүмәтенең мәҙәниәт министры урынбаҫары Светлана Горушкина алып барасаҡ.
Сара «Черемушки» балалар сәләмәтләндереү лагерында үтәсәк.


text:
Республикала Рәсәй почтаһы байрам көндәрендәге эш графигы тураһында хәбәр итте
ӨФӨ, 2016 йыл, 17 февраль. /«Башинформ» мәғлүмәт агентлығы, Ольга Мортазина/.
Башҡортостанда Рәсәй почтаһы байрам көндәрендәге эш графигы тураһында хәбәр итте. 21, 22, 23 февраль һәм 7, 8 март ял көндәре булып тора.
23 февраль һәм 8 март — бөтә бүлексәләр өсөн дә ял көнө. Шәмбе, 20 февралдә, эш көнө бер сәғәткә ҡыҫҡара. Бүлексәләр 22 февралдә — шәмбе, 7 мартта йәкшәмбе режимы буйынса эшләй.
Ҡыҙыҡһындырған бүлексәнең эш графигын ведомствоның сайтында белергә мөмкин.


text:
Эҫе һауа торошо Башҡортостанда һалҡын атмосфера фронты менән алышынасаҡ
Эҫелек Башҡортостанда кәмей төшә. «Башинформ» агентлығына Башгидрометтың баш синоптигы Анна Козаева хәбәр итеүенсә, һауа температураһы дүшәмбенән башлап түбәнәйәсәк.
— Яуым-төшөм һәм ел булыу сәбәпле алдағы көндәрҙә ул тиклем эҫе булмаясаҡ, — тине Анна Козаева. – Йәкшәмбелә Башҡортостанға һалҡын фронт үтеп инәсәк. Көндөҙ республиканың төньяҡ райондарында 22-23 градус булыуы көтөлә. Көньяҡ райондарында – 30 градусҡа тиклем.
Алдағы аҙнаның урталарынан көндөҙгө иң юғары температура 16-21 градус буласаҡ. Төндә 5-10 градус йылылыҡ көтөлә.


text:
Өфөлә 1500 ағас һәм 2500 ҡыуаҡ ултыртылды
Яҙғы һуңғы дөйөм ҡала өмәһендә 100 меңдән ашыу Өфө халҡы ҡатнашты. Бер көн эсендә республиканың баш ҡалаһы 4600 кубометр сүп-сарҙан таҙартылды. Йыйылған сүп-сар шунда уҡ ҡаты көнкүреш ҡалдыҡтары полигонына сығарып түгелде.
Өфөнө таҙартыу һәм төҙөкләндереү сараларына 880-дән ашыу махсус техника берәмеге йәлеп ителде. Ҡаты көнкүреш ҡалдыҡтары полигонына 400 самаһы рейс яһалды.
— Өфөләге өмәлә ҡатнашыусылар менән 570 квадрат метр юл, 1500 «квадраттан» ашыу фасад һәм алты мең погон метрҙан ашыу ҡойма ремонтланды. Бынан тыш, Өфөлә был көндө яҡынса 1500 ағас һәм 2500 ҡыуаҡ ултыртылды. Иң күп ағастарҙы – Орджоникидзе районында, ә ҡыуаҡтарҙы Дим районында ултырҡандар. Әгәр һандар менән әйткәндә, был 500 һәм 600 дана, — тине «Башинформ» агентлығына Өфө хакимиәтенең производство-техник бүлеге баш белгесе Игорь Аристов.
Хәтерегеҙгә төшөрәбеҙ, территорияларҙы таҙартыу һәм төҙөкләндереү буйынса һуңғы санитар йома Өфөлә 20 майҙа үтәсәк.


text:
13 сентябрҙә аграр өлкәләге енәйәттәр мәсьәләләре буйынса граждандар ҡабул ителәсәк
13 сентябрҙә РФ Президентының Башҡортостан Республикаһындағы йәмәғәт ҡабул итеү бүлмәһендә агросәнәғәт комплексы, кредит-финанстар системаһы һәм ҡулланыусылар баҙары өлкәһендәге енәйәттәрҙе иҫкәртеү һәм тәфтишләү мәсьәләләре буйынса граждандар ҡабул ителәсәк.
Ҡабул итеүҙе Эске эштәр министрлығының Башҡортостан Республикаһы буйынса идаралығы начальнигы урынбаҫары Юрий Черницев үткәрә.
Башлана — 10 сәғәттә.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Шағир һәм журналист Венер Йәнбәков яҡты донъянан китте
ӨФӨ, 2014 йыл, 28 ноябрь. /«Башинформ» мәғлүмәт агентлығы, Алик Шакиров/.
Башҡортостан әҙәбиәте һәм журналистикаһы ҙур юғалтыу кисерҙе – 77-се йәшендә республикала билдәле шағир һәм журналист Венер Әхмәт улы Йәнбәков вафат булды. Был ҡайғылы хәбәрҙе «Башинформ» агентлығына Венер Йәнбәковтың ағаһы, шулай уҡ шағир һәм журналист Рәмил Йәнбәков еткерҙе.
Венер Йәнбәков 1938 йылдың 14 сентябрендә Күгәрсен районының Дауыт-Ҡайып ауылында тыуған. Совет осоронда оҙаҡ йылдар «Башҡортостан пионеры» балалар журналында эшләй, һуңынан «Совет Башҡортостаны» (хәҙерге «Башҡортостан») гәзитендә, «Аманат» журналында. Журналистика менән бер рәттән Венер Йәнбәков әҙәби эшмәкәрлек менән әүҙем шөғөлләнә, хикәйәләр, шиғырҙар яҙа, ул бер нисә шиғырҙар йыйынтығы авторы.
Хеҙмәттәшебеҙ тураһында яҡты иҫтәлек йөрәктәребеҙҙә мәңге һаҡланыр.
«Башинформ» мәғлүмәт агентлығы мәрхүмдең туғандарының һәм яҡындарының ауыр ҡайғыһын уртаҡлаша.
Венер Йәнбәков үҙенең бәләкәй ватанында, Күгәрсен районында ерләнәсәк.


text:
Фото:
Рөстәм Хәмитов Йәмәғәт именлеге советы ағзалары менән һалым йыйыу мәсьәләһен тикшерҙе
Фото:
Башҡортостан Президенты Рөстәм Хәмитов шаршамбы көндө Башҡортостан Республикаһының ведомство-ара Йәмәғәт именлеге советы ултырышын үткәрҙе. Ултырышты асып, республика башлығы Именлек советы ағзаларының иғтибарын бюджетты тулыландырыу мәсьәләһенә иғтибар итергә саҡырҙы.
— Әлегә барыһы ла һәйбәт бара, — тине Президент. — Уҙған йылдағы кимәлгә ҡарағанда һалым керемдәре 10 процентҡа артҡан, бөгөнгө көндә республика ҡаҙнаһына 43 миллиард һум һалым ингән. Былтыр был дәүмәл 38,7 миллиардҡа тиң ине. Шулай ҙа хәүефләнерлек билдәләр ҙә бар. Мәҫәлән, былтырғы йылға ҡарағанда табыштың бер ярым тапҡырға кәмеүе күҙәтелә. 1 майға предприятиеларыбыҙҙың табышы ни бары 31 миллиард һум тәшкил иткән. Килемгә һалым бюджетыбыҙҙың 30 процентын тиерлек тәшкил итә. Был күрһәткестәрҙең төшөүенә юл ҡуйырға ярамай, — тине республика башлығы.
Рөстәм Хәмитов әйтеүенсә, ай һайын 5 миллиард һум аҡса бюджет өлкәһендә эшләүселәргә эш хаҡы түләүгә тотонола. Хәҙер был күрһәткес даими арттырыла һәм тиҙҙән 6 миллиардҡа етәсәк. «Йыл аҙағына тиклем уҡытыусыларҙың эш хаҡын уртаса республика кимәленә, 19-20 мең күләменә еткерергә кәрәк. Быға ҙур ресурстар талап ителә. Беҙ табиптарыбыҙға, балалар баҡсалары хеҙмәткәрҙәренә лә эш хаҡын арттырырға бурыслыбыҙ. Ошоноң арҡаһында һалым мәсьәләләре беҙҙең өсөн айырыуса әһәмиәтле», — тине ул.
Йәмәғәт именлеге советы ултырышына дөйөм алғанда бюджеттың 60-65 процентын тулыландырыусы республиканың эре предприятиелары етәкселәре саҡырылғайны. Президент бөтөн һалым түләүселәренең дә үҙ бурыстарына яуаплы ҡарамауын билдәләне.
— Урта һәм бәләкәй эшҡыуарлыҡ предприятиелары ла үҙ өлөшөн индерергә тейеш, әммә бында һоро схемалар ҡулланылыуы, бер көнлөк фирмалар аша аҡсаны ситкә ебәреү күҙәтелә. Минең иҫәпләүҙәрем буйынса, төрлө сығанаҡтарҙан беҙ йылына 15-20 миллиард һум самаһы һалымды алып бөтөрмәйбеҙ, — тине Президент. — Йәғни күп предприятиелар үҙҙәренә генә эшләй. Биш миллион һум иҫәпкә алынмаған табыш законһыҙ пассажирҙар ташыусыларҙың кеҫәһенә китә. Улар йыл һайын бер ярым-ике миллиард һум аҡса түләп бөтөрмәй. Баҙарҙар. Бында беҙҙең юғалтыуҙар ике – ике миллиард ярым һум менән баһалана: шикле схемалар, теркәлмәгән тауарҙар һәм башҡаһы. Беҙҙең республикала оло клиентлыҡ базаһы булған кәрәҙле элемтә операторҙары тураһында ла беренсе тапҡыр ғына һөйләмәйем, улар миллиардлаған табыш ала һәм ни бары 150-200 миллион һум һалым түләй. Ритейл: тиҫтәләгән Рәсәй компанияһы беҙҙә магазиндарын урынлаштыра, теркәлеү урыны буйынса һалым түләй, ә беҙгә уларҙан бер тин дә килмәй, — тип миҫалдар килтерҙе Рөстәм Зәки улы.
Әгәр йән башына уртаса табыш буйынса Башҡортостан Рәсәйҙә 23-сө урында килһә, йән башына уртаса һалым кереме буйынса республика ни бары 40-сы урында, тип билдәләне Президент.
— Һәр беребеҙ йәмғиәт торошо өсөн яуаплы. Европала ҡатмарлы процестар бара. Эре компанияларҙың директорҙары менән әңгәмәләшкәндә баҙарҙарға бәйле хәүеф һүҙҙәре ишетәм. Беҙ төҙөлөш туҡтап ҡалған, республикала социаль үҫеш булмаған, кешеләргә билде биштән быуып йәшәргә тура килгән 2008-2009 йылдарҙы яҡшы хәтерләйбеҙ. Шуға күрә республика бюджетына килеүсе аҡса ағымын кәметеү тураһында уйларға ла ярамай, — тип мөрәжәғәт итте ултырышта ҡатнашыусыларға Рөстәм Хәмитов.
Федераль һалым хеҙмәтенең Башҡортостан Республикаһы буйынса идаралығы етәксеһе Марат Вахитов иһә үҙенең докладын һалым хеҙмәтенең хоҡуҡ һаҡлау структуралары менән хеҙмәттәшлек итеүенә арнаны, һалым йыйыуҙың ни сәбәпле кәмеүен анализланы.
— 2012 йылдың 1 июненә ҡарата республика Волга буйы федераль округы субъекттары араһында тупланма бюджетҡа керемдәр буйынса 4-се урында тора. Ә керем темптары буйынса — 13-сө урында.
— Иғтибар итегеҙ: округта 14 субъект, — тип билдәләне Рөстәм Хәмитов.
— Республика ҡаҙнаһына керемдәр буйынса беҙ — өсөнсө, керем темптары буйынса туғыҙынсы урындабыҙ. Керемдәрҙең төп өлөшө физик шәхестәр табышына һалым иҫәбенә ( 37,5%) һәм табышҡа һалым иҫәбенә (36,4%) формалаша. Физик шәхестәр табышына һалым кереме уҙған биш айҙа 13 миллиард һум тәшкил иткән, ә табышҡа һалым — 13,6 миллиард. Әгәр физик шәхестәр табышына һалым үҫеш темптарын һаҡлаһа, икенсе сығанаҡ менән барыһы ла һәйбәт түгел. 2012 йылда табышҡа һалымдың үҫеш темптары кәмеүенең бер нисә сәбәбе бар. Ҡыйһы бер эре һалым түләүселәр сығымдары артыуы арҡаһында алдараҡ иҫәпләнгән һалым суммаһын кәметеүҙе күрһәтеүсе аныҡланған һалым декларациялары бирә башланы. Был декларацияларға ярашлы, бюджет 3,3 миллиард һумдан ҡолаҡ ҡағасаҡ. Уҙған йылдың ошо уҡ осоронда аныҡланған декларациялар буйынса предприятиелар 500 миллион һум аҡсаһын ҡайтарып алған.
Йәнә уның әйтеүенсә, хатта эре предприятиелар ҙа табышҡа һалымды кәметеү өсөн бер көнлөк фирмаларҙы файҙалана. Һалымдан ҡотолоуҙың тағы бер «модалы» ысулы — балансҡа ҡуйыуҙан ситләшеп, мөлкәткә пошлина түләмәү: «Республика ҡаҙнаһы иҫәбенә төҙөлгән эре объекттар буйынса ла ошондай факттар бар. Бинаны рөхсәтһеҙ сафҡа индергән өсөн штраф ҙур түгел — 10-20 мең һум, ошо уҡ ваҡытта 2009-2012 йылдарҙа тикшерелгән «Өфө» халыҡ-ара аэропорты», «Аҡбузат» ипподромы, «Үҙәк баҙар», «Халыҡтар дуҫлығы йорто», «Салауатбыяла» кеүек биш предприятие буйынса бюджет йыл һайын 90 миллион һум самаһы аҡса юғалта».
Статистиканан күренеүенсә, асыҡланған һалым енәйәттәренең 10 проценты буйынса ғына енәйәт эше асыла. Был факт Башҡортостан Президентын асыуландырҙы: «Хоҡуҡ һаҡлау органдары ла һалым иҫәбенә эш хаҡы ала. Принципиаллек күрһәтеүегеҙҙе һорайым. Барыбыҙҙың да тормошо һалымға бәйле, һалым – йәшәү сығанағы. Хоҡуҡ һаҡлау органдарын, Хөкүмәт ағзаларын нисек йәлеп итеү тураһында уйлағыҙ, комиссиялар төҙөгөҙ, әүҙемерәк эш итә башлағыҙ», — тип талап итте Рөстәм Хәмитов.


text:
Термодинамика тарихы
Термодинамика тарихы — физика тарихы, химия тарихы, һәм бөтә фәндәрҙең нигеҙе менән бәйле.
Боронғолар йылылыҡ миҡдарын (количество теплоты, heat) ут менәй бәйле тип уйлағандар. Б.э.т. 3000 йылдарҙа боронғо Египетлеләр йылылыҡты мифология менән бәйләгән. Сократ философияһына тиклемге заманда Көнбайыш философияһында ҡыҙыу бәхәстәр бара.
Боронғо грек философы Эмпедокл Акрагантский бөтә мәтдәләрҙә дүрт элементтан (ябай берәмектән): ер,һыу, һауа, уттан тора тигән тәғлимәт индерә. Һуңынан барлыҡҡа килгән флагистон һәм калорик төшөнсәләре Эмпедокл тәкдим иткән ут элементы менән бәйле. Боронғо грек философы Гераклит «Был донъла бөтә нәмә лә үҙгәрә» тигән әйтем менән билдәле була. Ул тәбиғәт өс элементан (ут, ер, һыу) тора тигән бәхәстәр йөрөтә.
Атомизм — термодинамика һәм статик механиканы бәйләй торған тәғлимәт. Левкипп, Демокрит кеүек боронғо аҡыл эйәләре атом теорияһына нигеҙ һала. Эксперименталь рәүештә атом теорияһы XX быуатта ғына иҫбат ителә, шуға күрә боронғо аҡыл эйәләре философик фекерҙәр менән генә был теорияға нигеҙ һала. Боронғо аҡыл эйәре Парменид һәм Аристотель тәбиғәттә бушлыҡ (хәҙер вакуум тип йөрөтәләр) булыуы мөмкин түгел, тигән фекер йөрөтәләр. XI быуатта Әбүғәлисина, XVI быуатта Европа ғалимдәре Галилео Галелей һәм башҡалар һауа сағыштырмаса «йылыраҡ» йәки «һалҡыныраҡ» икәнен билдәләү өсөң ябый ғына прибор — термоскоп (термометр) файҙалана башлайҙар.
1600 йылда инглиз философы һәм ғалимы Френсис Бакон «юғары температура бары тик хәрәкәт эшмәкәрлеге» тигән фараз йөрөтә. 1643 йылда Галилео Галилей Аристотельдең «тәбиғәттә бушлыҡ булыуы мөмкин түгел, вакуум мәтдәне үҙенә һура» тигән фекере дөрөҫ булмауын иҫбат итә. Ул вакуум насосы ярҙамында шахталағы һыуҙы 30 футҡа тиклем генә күтәрергә мөмкин икәнен күҙәтә. Был ҡыҙыҡлы факты тикшерергә үҙенең уҡыусыһы Торричеллиға ҡуша. Торричелли насос ярҙамында һыуҙы күтәргәндә вакуум һурып ала тип түгел, һыуҙы һауа баҫымы күтәрә иҫәпләй. Үҙенең теорияһын иҫбатлау өсөн, ул бер башы эретеп йәбештерелгән быяла торба эсенә терекөмөш тултыра. Был торбаны баштүбән әйләндереп эсенә терекөмөш һалынған табаҡҡа ҡуя. Торба эсендә терекөмөш бер аҙ аҫҡа төшә һәм торбаның өҫкө өлөшөндә вакуум барлыҡҡа килә. Был яһалма юл менән алынған беренсе вакуум була. Аристотельдең тәбиғәттә бушлыҡ юҡ, вакуум мәтдәне уҙенә һурып ала тигән теорияһы юҡҡа сыға.
Химиянан термохимияға күсеү[үҙгәртергә | вики-тексты үҙгәртергә]
XVII быуатта флогистон (теплород) теорияһы өҫтөнлөк итә. Флогистон бер есемдән икенсе есемгә күсә — шуға бер есем йылыһа икенсеһе һыуына, һәм флогистонды яһалма юл менән алып булмай тип иҫәпләйҙәр. 1798 йылда Б. Румфорд ҡуйған тәжрибә флогистон теорияһын юҡҡа сығара
.
Ул ваҡытта пушкаларҙы, эсендә көбәген ҡалдырмайса, металдан ҡойоп эшләгәндәр. Пушканың көбәген һуңынан, аттар көсө менән эшләй торған станокта, быраулап тишкәндәр. Быраулап тишкән ваҡытта Румфорд көбәктең йылыныуына иғтибар итә. Ул механик эш башҡарғанда йылылыҡ бүленеп сыға тип иҫәпләй. Үҙенең фаразын тикшереп ҡарау өсөн пушка көбәген бер мискә һыу әсенә ҡуя. Ике сәғәт ярымдан, барыһын да таң ҡалдырып, мискәләге һыу ҡайнап сыға! Был тәжрибә тәбиғәттә флогистон бөтөнләй юҡ, ә йылылыҡты механик эш башҡарғанда яһалма юл менән алып була икәнен күрһәтә.
Ярты быуаттан һуң термодинамикаға майҙанына үҙенең калориметры (йылылыҡ миҡдарын үлсәй торған прибор) менән Д. Джоуль сыға. Уның ҡоролмаһында калориметр эсендәге болғауысты аҫҡа тартып тороусы гер хәрәкәткә килтерә. Ышҡылыу көсө ярҙамында калориметр эсендәге һыу йылына. Герҙең ниндәй арауыҡҡа төшкәнен үлсәп, ниндәй механик эш башҡарылғанын һәм күпме йылылыҡ бүленеп сыҡҡанын иҫәпләп сығарырға була.
Термодинамиканың фән булараҡ барлыҡҡа килеүе[үҙгәртергә | вики-тексты үҙгәртергә]
Термодинамиканың башлап ебәреүсеһе булып немец ғалимы Отто Герике була. Ул беренсе булып вакуум насосы эшләй һәм уның ярҙамында беренсе иң түбән вакуум булдыра. Уның тәжрибәләре Магдебург ярымшарҙары исеме менән билдәле. Был тәжрибәлә Аристотельдең тәбиғәттә бушлыҡ юҡ, вакуум мәтдәне уҙенә һурып ала тигән теорияһы дөрөҫ түгел икәнлеге иҫбат ителә. Эсенән һауа һурып алынған ярымшарҙарҙы һауа баҫымы ҡыҫып тота, тип аңлата ул.
Тиҙҙән ирлан физигы һәм химигы Роберт Бойл, инглиз ғалимы Роберт Хук менән берлектә һауа насосын ижад итәләр. Был насосты файҙаланған ваҡытта күләм V һәм баҫым P кире пропорцтональ бәйләнештә булыуын асыҡлайҙар. Ул ваҡытта һауа молекулалары хаотик рәүештә күсеп йөрөй икәнен белмәйҙәр, шуға күрә һауа — пружина, тигән фекер йөрөтәләр. Һуңынан, термометр уйлап сығарылғас, Гей-Люссак газдың температураһын улсәп, идеаль газ законын аса.
1690 йылдп француз уйлап сығарыусыһы Дени Папин, пар киңәйеүе һәм кондесация, иҫәбенә эшләй торған пар двигателен ижад итә. 1698 йылда инглиз механигы һәм уйлап сығарыусыһы Томас Савери беренсе мәртәбә пар энргияһын техникала ҡуллана. Ул шахталағы һыуҙы пар двигателенән эшләй торған насос ярҙамында һурып алыу ҡоролмаһына патент ала.
1824 йылда француз физигы һәм математигы Сади Карно «Хәрәкәткә килтереүсе ут көсө тураһында уйланыуҙар» ( Réflexions sur la puissance motrice du feu , Reflections on the Motive Power of Fire) тигән хеҙмәт яҙа.
Был фәнни хеҙмәт хәҙерге заман термодинамикаһына нигеҙ һала. Ә Сади Карно тарихҡа «термодинамиканың атаһы» булараҡ инеп ҡала.


text:
Инвалидтар ойошмаларына субсидиялар бүлеү ҡағиҙәләре раҫланды
2010 йылда дөйөм Рәсәй инвалидтар йәмәғәт ойошмаларына дәүләт ярҙамына субсидиялар биреү тәртибе билдәләнде.
Раҫланған ҡағиҙәләргә ярашлы субсидиялар түбәндәге дөйөм Рәсәй инвалидтар йәмәғәт ойошмаларына бирелә: “Бөтә Рәсәй инвалидтар йәмғиәте”, “Хеҙмәт Ҡыҙыл Байраҡ орденлы Бөтә Рәсәй һуҡырҙар йәмғиәте”, “Бөтә Рәсәй һаңғырауҙар йәмғиәте”, “Афғанстандағы һуғыш инвалидтарының дөйөм Рәсәй йәмғиәте”.
РФ Хөкүмәтенең 2009 йылдың 22 декабрендәге 1067-се ҡарарында әйтелгәнсә, субсидиялар инвалидтарҙың социаль проблемаларын хәл итеүгә йүнәлтелгән устав эшмәкәрлеген бойомға ашырыу менән бәйле сығымдарҙы өлөшләтә ҡаплауға бирелә.


text:
Максим Михайлов Башҡортостан Президенты Хакимиәте Етәксеһенең эске сәйәсәт буйынса урынбаҫары итеп тәғәйенләнде
ӨФӨ, 2014 йыл, 18 декабрь. /«Башинформ» мәғлүмәт агентлығы, Сергей Захаров/.
Рөстәм Хәмитов Максим Михайловты Башҡортостан Президенты Хакимиәте Етәксеһенең эске сәйәсәт буйынса урынбаҫары итеп тәғәйенләү тураһындағы бойороҡҡа ҡул ҡуйҙы.
Максим Михайлов 1978 йылдың 10 ғинуарында Өфөлә тыуған. Рәсәй Эске эштәр министрлығының Өфө юридик институтын тамамлаған. Юридик фәндәр кандидаты.
Төрлө йылдарҙа БР Эске эштәр министрлығының иҡтисад өлкәһендәге енәйәттәргә ҡаршы көрәш бүлегендә оперуполномоченный; РФ Эске эштәр министрлығы Өфө юридик институтының дәүләт-хоҡуҡи дисциплиналар кафедраһы уҡытыусыһы; Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһының дәүләт һәм административ хоҡуҡ кафедраһы доценты; Башҡорт дәүләт педагогия университетының хоҡуҡ һәм йәмғиәтте өйрәнеү кафедраһы мөдире; М.Аҡмулла исемендәге БДПУ-ның уҡытыу эштәре буйынса проректоры булып эшләгән.
2013 йылдың октябрендә Дөйөм Рәсәй халыҡ фронтының республика бүлексәһе рәйестәштәренең береһе итеп һайланды.


text:
Һалым түләүселәргә ярҙамға финансист календары төҙөлдө
Һәр төрлө һалымдарҙы ҡасанға тиклем түләргә кәрәк булыуын хәтерҙә тотоуы еңел түгел — ҡул аҫтында финансист календаре булыуы уңайлыраҡ. Уны йыл һайын БР Финанс министрлығы әҙерләй. Ведомство сайтында 2012 йылға календарь бирелгән дә инде.
— Унда федераль һәм Башҡортостан Республикаһы ҡануниәттәренә ярашлы предприятиелар, ойошмалар, шәхси эшҡыуарҙар һәм физик шәхестәрҙең һалым һәм йыйымдар буйынса йөкләмәләрен башҡарыу срогының ҡасан сығыуын билдәләүсе даталар күрһәтелгән. Шулай итеп, был календарь юридик шәхестәр өсөн дә, ябай халыҡҡа ла ҙур ярҙамсы буласаҡ, — тип аңлаттылар министрлыҡта.
Уға даими күҙ һалып, штраф һәм пениларҙа экономияларға, тәртипле һалым түләүсе данын алырға мөмкин.


text:
Төбәктә социаль объекттар төҙөүҙә бюджет средстволарын һөҙөмтәле файҙаланыуҙы баһалау буйынса комиссия ойоштороласаҡФото: Олег Яровиков
Төбәктә социаль объекттар төҙөүҙә бюджет средстволарын һөҙөмтәле файҙаланыуҙы баһалау буйынса комиссия ойоштороласаҡ
Төбәктә социаль объекттар төҙөүҙә бюджет средстволарын һөҙөмтәле файҙаланыуҙы баһалау буйынса комиссия ойоштороласаҡФото: Олег Яровиков
Башҡортостан Президенты Рөстәм Хәмитов эш сәфәре менән Нуриман районында булды. Унда республика етәксеһе райондың иҡтисади торошо менән танышты, бәләкәй һәм урта эшҡыуарлыҡ предприятиеларының хәле менән ҡыҙыҡһынды, шулай уҡ бер нисә социаль объекттың төҙөлөш барышын һәм сафҡа индерелеүен тикшерҙе.
БР Президентының матбуғат хеҙмәтенән хәбәр итеүҙәренсә, Красная Горка ауылында Рөстәм Хәмитов физкультура-сәләмәтләндереү комплексында булды. Дөйөм 916 квадрат метрлыҡ ҡоролманы 2010 йылда уҡ төҙөй башлайҙар, әммә финанслау һәм подрядсыны һайлау проблемаһы арҡаһында ул 2013 йылдың декабрендә генә файҙаланыуға тапшырылды. Төҙөлөштөң хаҡы – 38 миллион һумдан ашыу. Комплекс менән файҙаланыуға тотоноуҙар йыл һайын 3,5 миллион һум тәшкил итәсәк.
Комплекс коллективы 11 хеҙмәткәрҙән тора. Бинала балалар-үҫмерҙәр спорт мәктәбе урынлашҡан, 40 секция эшләй, шул иҫәптән уйын спорт төрҙәре (волейбол, баскетбол, бадминтон һәм башҡалар) буйынса ла. Шулай уҡ спорт комплексында ауыл мәктәбе уҡыусылары өсөн физкультура дәрестәре уҙғарыла.
— Мин республикала ошондай спорт объекттары күберәк булһын яҡлы, – тине Рөстәм Хәмитов. – Район яҡшы спорт комплекслы булды, тик уны төҙөүгә средстволар бюджет сәйәсәте ҡарашынан һөҙөмтәле файҙаланылды тип әйтә алмайым. Проект ныҡ ҡиммәт, спорт залды дүрт йыл самаһы төҙөнөләр, был 40 миллион һумға ике ошондай уҡ бинаны ҡыҫҡа ваҡыт эсендә төҙөргә була ине. Бөтә республика буйынса үҫмер спортсылар өсөн спорт комплекстары күберәк төҙөлөүе менән ҡыҙыҡһынам. Әммә ул бюджет тотоноуҙары ҡарашынан аҡыллы, ҡулайлы варианттар булырға тейеш.
Республика Президенты Төҙөлөш һәм архитектура буйынса дәүләт комитеты рәйесе Камил Мансуровҡа мәктәп, спорт комплексы, балалар майҙансығы һәм башҡа социаль-мәҙәни көнкүреш объекттары төҙөлөшөнөң һәр проекты буйынса бюджет средстволарын һөҙөмтәле файҙаланыуҙы баһалау буйынса ведомствола махсус комиссия төҙөргә ҡушты. Бынан тыш, Башҡортостан етәксеһе тиҙ төҙөү конструкцияларын ҡулланып, ҡиммәт булмаған спорт комплекстары төҙөлөшөнөң типовой проекттарын эшләргә талап итте.


text:
Марлен Дитрих
Марле́н Ди́трих (нем. Marlene Dietrich [maɐˈleːnə ˈdiːtʁɪç], тыуған ваҡыттағы исеме Мария Магдалена Дитрих (нем. Marie Magdalene Dietrich); 27 декабрь 1901 — 6 май 1992 — немец һәм америка актрисаһы һәм йырсыһы.
Һылтанмалар[үҙгәртергә | вики-тексты үҙгәртергә]
- Алфавит буйынса шәхестәр
- 27 декабрь көнө тыуғандар
- 1901 йылда тыуғандар
- Берлинда тыуғандар
- 6 май көнө вафаттар
- 1992 йылда вафаттар
- Парижда вафат булғандар
- Алфавит буйынса актёрҙар
- Германия актёрҙары
- АҠШ актёрҙары
- Алфавит буйынса йырсылар
- Германия йырсылары
- АҠШ йырсылары
- Азатлыҡ Президент миҙалы менән наградланыусылар
- Почётлы легион ордены командорҙары
- АҠШ кинематографы актрисалары
- «Тони» премияһы лауреаттары


text:
Балабан
Балабан (урыҫ. Балобан, лат. Falco cherrug) — ыласындар ғаиләһенән булған йыртҡыс ҡош.
Ҡылыҡһырлама[үҙгәртергә | вики-тексты үҙгәртергә]
Ҡарға ҙурлығында. Осҡанда тар оҙон ҡанаттары, ҡыҫҡа ҡойроғо күҙгә ташлана. Һырты һорғолт көрән, һәр ҡауырһынының сите һары. Ҡойроғонда һары төҫтәге арҡыры һыҙыҡтар бар. Сапсандан тоноғораҡ төҫө менән айырыла.
Тауышы[үҙгәртергә | вики-тексты үҙгәртергә]
Тауышы яңғырауыҡлы: «ҡыйыҡ-ҡйыйҡ-ҡйыйҡ»
Йәшәү рәүеше[үҙгәртергә | вики-тексты үҙгәртергә]
Ҡая ташлы урмандарҙа йәшәй. Асыҡ урында һунар итә. Һирәк осрай. Күсмә ҡош. Ояһы ағас баштарында, ҡая таш йәки упҡын һикәлтәләрендә була. Ҡара таплы 3-5 бөртөк һарғылт көрән йомортҡа һала. Элек башҡорт халҡы уны ҡулға эйәләштереп, ауға йөрөткән.
Туҡланыуы[үҙгәртергә | вики-тексты үҙгәртергә]
Ҡош-ҡорт аулай


text:
Республикала социаль поликлиникалар буласаҡ
2011-2013 йылдарға Башҡортостанда оло йәштәге кешеләрҙең йәшәү сифатын арттырыуға бәйле маҡсатлы программа сиктәрендә республикала пенсионерҙарҙың йәшәү кимәле буйынса социологик тикшеренеү үткәрелә. Әлеге ваҡытта төбәктә яҡынса 800 мең оло йәштәге кеше иҫәпләнә, уларҙың 74 проценты – ҡатындар. Шул уҡ ваҡытта республика ҡалаларында пенсионерҙарҙың – 60 проценты, ауыл ерендә 40 проценты йәшәй.
Бынан тыш, Башҡортостандың Хеҙмәт һәм халыҡты социаль яҡлау министрлығы әлеге ваҡытта социаль поликлиникалар булдырыу менән мәшғүл. Улар социаль хеҙмәткәрҙәр, юристар, психологтар, шулай уҡ Пенсия фонды һәм башҡа ведомстволар вәкилдәренән торған махсус бригадалар булдырырға уйлай. Бригада белгестәре алыҫтағы ауылдарға сығып, халыҡҡа төрлө консультациялар бирмәксе, ололар ауылдан сыҡмайынса үҙҙәренә пособие юллай алһын өсөн документтар ҡабул итмәксе. Бындай хеҙмәттәрҙе төбәктә быйыл күрһәтә башлау планлаштырыла.


text:
Грек теле
Грек теле (юнан теле (иҫке.)) — Һинд-Европа телдәре араһында иң оҙаҡ йәшәүсе тел — документтар буйынса, уның ғүмер оҙонлоғо — 3500 йыл тирәһе. Шулай уҡ ул һинд-европа телдәре араһында иң боронғо тел булып һанала, Микен яҙмалары фрагменттары беҙҙең эраға тиклемге XV беҙҙең эраға тиклемге XIV быуаттарға ҡарай. Бөгөнгө көндә был телдә Грецияла, Кипрҙа, Албанияла, Австралияла, Болгарияла, Македонияла, Италияла, Төркиәлә, Әрмәнстанда, Грузияла, Украинала, Молдовала, Румынияла , Мысырҙа һәм эмигранттар берекмәләрендә яҡынса 12—15 миллион кеше һөйләшә. Грек теле беҙҙең эраға тиклемге 9-сы быуаттан алып Грецияла һәм беҙҙең эраға тиклемге 4-се быуаттан алып Кипрҙа грек алфавиты ярҙамында яҙыла. Грек әҙәбиәте тарихы үҙ эсенә яҡынса өс мең йыллыҡ дәүерҙе һыйҙыра.
Тарихы[үҙгәртергә | вики-тексты үҙгәртергә]
Грек теленең тарихы шартлы рәүештә һанап үтелгән осорҙарға бүленә:
- Микен грек теле: Микен мәҙәниәтенең теле.
- Классик грек теле (шулай уҡ боронғо грек теле исеме аҫында билдәле): Был телдең төрлө диалекттары — грек мәҙәниәтенең архаик һәм классик осорҙарының телдәре. Боронғо грек теле Рим империяһында киң билдәле булған.
- Эллинистик грек теле: төрлө боронғо грек теле диалекттарының аттик диалектҡа (Афина диалекты) ҡушылыуы. Шулай итеп, уртаҡ грек диалекты барлыҡҡа килә. Эллинистик грек теле иң тәүҙә Искәндәр Зөлҡәрнәйҙең ғәскәрендә һәм ул буйһондорған территорияларҙа ҡулланыла, әммә Эллинистик колонизация дәүеренән һуң Мысырҙан алып Һиндостан сиктәренә тиклем таралыу ала.
- Урта быуат грек теле: Эллинистик грек теленең Урта быуаттар дәүерендә Византия империяһының рәсми һәм аралашыу теле булараҡ үҫешеүе. Был тел Византия империяһының XV быуатта юҡҡа сығыуына тиклем ҡулланыла.
- Яңы грек теле: грек теленең Византия дәүеренән һуңғы үҫешеүе.
Урта быуат аҙағынан грек теленең ике төп формаһы ҡулланыла: аралашыу теле һәм XIX быуат, XX быуат башында әҙәби, юридик, административ һәм ғилми өлкәләрҙә ҡулланылған классик грек теле. 1976 йылда аралашыу теле Грецияның рәсми теле итеп иғлан ителә.


text:
Республика вәкилдәре Силәбелә Тыл хеҙмәтсәндәре форумында ҡатнаша
Бөгөн Силәбенең М.Глинка исемендәге опера һәм балет театрында Силәбе ветерандары советы башланғысы менән Тыл хеҙмәтсәндәре форумы үтә. Унда 800-ләгән кеше ҡатнаша, улар араһында Башҡортостандың Һуғыш, хеҙмәт, Ҡораллы көстәр һәм хоҡуҡ һаҡлау органдары ветерандары советы рәйесе Марат Муллағәлләмов, Башҡортостан Республикаһының Силәбе өлкәһендәге даими вәкиле Мөхәмәтулла Хафизов та бар.
«Башинформ» агентлығына Башҡортостандың Силәбе өлкәһендәге Даими вәкиллегенең матбуғат секретары Михаил Хәбировтың хәбәр итеүенсә, Тыл хеҙмәтсәндәре форумын үткәреү тәҡдиме менән өлкәләге ветерандар советы рәйесе Анатолий Сурков сығыш яһаған. Уның тәҡдимен Силәбе өлкәһенең башҡарма һәм закондар сығарыу власы вәкилдәренән тыш, Рәсәй Президентының Урал федераль округындағы тулы хоҡуҡлы вәкиле Евгений Куйвашев та хуплаған.
Форум делегаттары тыл хеҙмәтсәндәре льготаларын һуғыш ветерандары льготалары менән тигеҙләү, Силәбегә Хеҙмәт даны ҡалаһы статусын биреү кеүек ике төп мәсьәләне тикшерә.


text:
Рөстәм Хәмитов экология өлкәһендәге эшҡыуарлыҡҡа ярҙам итеүгә йүнәлтелгән закон проектын әҙерләргә тәҡдим иттеФото: Олег Яровиков
Рөстәм Хәмитов экология өлкәһендәге эшҡыуарлыҡҡа ярҙам итеүгә йүнәлтелгән закон проектын әҙерләргә тәҡдим итте
Рөстәм Хәмитов экология өлкәһендәге эшҡыуарлыҡҡа ярҙам итеүгә йүнәлтелгән закон проектын әҙерләргә тәҡдим иттеФото: Олег Яровиков
Башҡортостан Президенты Рөстәм Хәмитов экология өлкәһендә шөғөлләнгән эшҡыуарҙарға ярҙам итеүгә йүнәлтелгән закон проектын әҙерләп, БР Дәүләт Йыйылышы – Ҡоролтайға тикшереүгә тәҡдим итеү буйынса үҙ фекерен белдерҙе.
— Бындай законды үҙебеҙ республика кимәлендә ҡабул итә алабыҙ. Был йәһәттән әүҙемерәк эшләргә кәрәк. Республика Президенты булараҡ, шәхсән үҙем бындай закон проектын Дәүләт Йыйылышына тикшереүгә тәҡдим итергә әҙермен. Экология өлкәһендәге эшҡыуарҙар өсөн ташламалар һәм мөмкинлектәр билдәләп, проектты тормошҡа ашыра башлайыҡ, — тигән тәҡдимен белдерҙе 25 апрелдә республиканың экология өлкәһендәге эшҡыуарҙарының II съезында Рөстәм Хәмитов.
— Экология мәсьәләләрен хәл итеүгә эшҡыуарҙарҙы йәлеп итергә теләйбеҙ, — тип билдәләне Башҡортостандың тәбиғәттән файҙаланыу һәм экология министры Илдар Һаҙыев. — «Тирә-яҡ мөхитте һаҡлау маҡсатында алып барылған эшҡыуарлыҡ эшмәкәрлеге тураһында»ғы закон проектын Дәүләт Думаһына тәҡдим итеү урынлы булыр, тип уйлайбыҙ.
Министр фекеренсә, әлеге өлкәлә закондар сығарыу базаһының камил булмауы, тәбиғәтте һаҡлау өлкәһендә федераль закондар менән ҡаралған ташламаларҙың бик әҙ булыуы, дәүләт власы органдарының эшҡыуарҙар менән үҙ-ара килешеп эш итеү кимәленең түбән булыуы бизнесмендарҙың тирә-яҡ мөхитте һаҡлау өлкәһендә эшмәкәрлек ойошторорға теләмәүенең төп сәбәптәре булып тора.


text:
Октябрьскийҙа йәшәгән 31 йәш ғаилә торлаҡ сертификаттары алды
Октябрьскийҙа йәшәгән 31 йәш ғаиләгә муниципалитет хакимиәте башлығы Сергей Молчанов торлаҡ сертификаттары тапшырҙы. Һәр ғаиләгә уртаса 363 мең һумдан алып 622 мең һумға тиклем аҡса бүленгән. Торлаҡ сертификаттарының дөйөм күләме – 16 миллион һумдан ашыу, тип хәбәр иттеләр ҡала хакимиәтенең мәғлүмәт-аналитика бүлегенән.
Ҡала округы хакимиәте башлығы шулай уҡ Октябрьскийҙың иң яҡшы хеҙмәтсәндәренә Почет грамоталары тапшырҙы. Тәбрикләнеүселәрҙе ҡотлап, Сергей Молчанов ҡаланың социаль-иҡтисади хәле, уның ҡаҙаныштары һәм мөмкинлектәре тураһында һөйләне.
Ғаиләләрҙең күпселеге тантаналы сараға балалары менән килде, шуға күрә ҡала хакимиәте башлығы социаль ярҙам мәсьәләләренә айырыуса ҙур иғтибар бүлде. Бала табыу йортон төҙөү, 34-се микрорайонда яңы бала баҡсаһын файҙаланыуға тапшырыу, йәнә ике мәктәпкәсә белем биреү учреждениеһын проектлау һәм төҙөү, күп балалы һәм инвалид бала тәрбиәләгән ғаиләләргә ер участкалары бүлеү ҡала халҡының тормошон яҡшыртҡан мөһим проекттар булып тора.


text:
Мортаза Рәхимов Ванкуверҙа Паралимпия уйындарында еңгән спортсыларҙы ҡотланы
Башҡортостан Республикаһы Президенты Мортаза Рәхимов Ирек Зариповты һәм Кирилл Михайловты Канадала 2010 йылғы Паралимпия уйындарында алтын миҙал яулауҙары менән ҡотланы.
Ирек Зариповҡа исемләнгән телеграммала шулай тиелә:
«Хөрмәтле Ирек Айрат улы!
Һеҙҙе Канадала 2010 йылғы X ҡышҡы Паралимпия уйындарында һоҡланғыс сығыш яһауығыҙ менән ихлас ҡотлайым!
Юғары олимпия форумында биатлон һәм саңғы уҙыштары буйынса яулаған алтын миҙалдарығыҙ – Һеҙҙең спорт батырлығы, ныҡышмалылыҡ һәм маҡсатҡа ынтылышлығығыҙ һөҙөмтәһе ул.
Һеҙгә ныҡлы һаулыҡ, именлек һәм бәхет, тыуған Башҡортостаныбыҙ һәм бөтә Рәсәй даны хаҡына яңынан-яңы спорт еңеүҙәре теләйем!
Башҡортостан Республикаһы Президенты М. Рәхимов».
Кирилл Михайловҡа адресланған телеграммала шулай тиелә:
«Хөрмәтле Кирилл Андреевич!
Һеҙҙе Канадала 2010 йылғы X ҡышҡы Паралимпия уйындарында һоҡланғыс сығыш яһауығыҙ менән ихлас ҡотлайым!
Юғары оҫталыҡ һәм профессионализм, маҡсатҡа ынтылышлылыҡ, патриотизм һәм еңеүгә ихтыяр көсө күрһәтеп, донъяның иң көслө биатлонсыларының ныҡышмалы һәм ауыр спорт көрәшендә алға сығып, Һеҙ Рәсәйҙең паралимпия йыйылма командаһы копилкаһына тос өлөш индерҙегеҙ.
Һеҙгә бының өсөн ихлас рәхмәтемде белдерәм һәм ныҡлы һаулыҡ, именлек һәм бәхет, тыуған Башҡортостаныбыҙ һәм бөтә Рәсәй даны хаҡына яңынан-яңы спорт ҡаҙаныштары теләйем!
Башҡортостан Республикаһы Президенты М. Рәхимов».


text:
Таҙа пляж – дөйөм хәстәрлек
Көндәрҙең сиктән тыш эҫе тороуы йылғалар кимәлендә һәм өфөләрҙең кәйефендә сағылды. Ямғырҙар булмау арҡаһында Ҡариҙел һәм Ағиҙел йылғаларында һыу һиҙелерлек кәмене, ә ҡала халҡының күбеһе томра эҫенән ҡасып буш ваҡыттарын йышыраҡ йылға-күлдәр эргәһендә үткәрә.
Йыһазландырылған пляждарҙа һәм уларҙан ситтә – һалҡын һыуға сумып сығыу мөмкинлеге булған бөтә ерҙә хатта аҙна уртаһында ла халыҡ туп-тулы. Әгәр был маҡсаттар өсөн ҡулайлаштырылған урындарҙа тәртип булһа, ҡырағай пляждарҙа иһә хәл күңелде ҡыра. Махсус тәғәйенләнгән ял итеү урындарынан айырмалы, ҡырағай пляждарҙа ҡыҙыныусылар эргәһендә һыра, һут, минералка һауыттары һәм башҡа ҡыйҙар туҙып ята.
Сипайлово биҫтәһендәге Ҡариҙел йылғаһы яры буйында хәлде Октябрь районы хакимиәте контролдә тота. Райондың мәғлүмәт-аналитика бүлегенән хәбәр итеүҙәренсә, яр буйында даими рәүештә төҙөкләндереү буйынса саралар үткәрелеп тора. Быйыл яҙ санитария айлығы үткәргән осорҙа ғына яр буйынан сүплеккә 60 кубометрҙан ашыу көнкүреш ҡыйы сығарып түгелде.
Яҙғы-йәйге осорҙа яр буйы территорияларын таҙартыу буйынса экологик акциялар ҙа йәштәр ойошмалары һәм мәктәп уҡыусылары менән берлектә үткәрелә.
Күптән түгел райондың торлаҡ-коммуналь хеҙмәттәре хеҙмәткәрҙәре территорияны көнкүреш сүп-сарынан йыйыштырҙы. Бер көндә генә дүрт Камаз көнкүреш сүп-сары йыйып алынды һәм сүплеккә алып барып түгелде.


text:
Рәсәй почтаһы «Ҡыш бабайҙан ҡотлауҙар»ға заявкалар ҡабул итә башланы
Башҡортостандың почта бүлексәләрендә «Ҡыш бабайҙан ҡотлау» – Рәсәй почтаһының традицион хеҙмәтенә заявкалар ҡабул итеү башланды, тип хәбәр иттеләр ведомствоның матбуғат хеҙмәтенән.
Республика халҡы, үҙе теләгән почта бүлексәһе аша Ҡыш бабайҙан бүләк тип рәсмиләштереп, туғандарына һәм яҡындарына хат йәки бүләк ебәрә ала.
Рәсәй Почтаһы 2013 йылда 18 бүләк төрөн тәҡдим итә, шул иҫәптән өлкәндәр өсөн бүләктәр ҙә. Бәләкәстәргә – уйынсыҡтарҙан торған йыйылмалар, ә өлкәнерәктәргә һәм үҫмерҙәргә ижад йәки уйындар өсөн йыйылмалар ебәрергә мөмкин, ә өлкәндәрҙе күркәм плед менән ҡыуандырып була. Яңы йыл байрамына бүләктәр иҫәбенә сюрприз-бүләк тә инә. Һәр бер яңы йыл бүләгенә Ҡыш бабайҙан хат ҡушып һалына.
Бөтә байрам ҡотлауҙары адресаттарға беренсе класс бандероле һәм заказлы хат менән ебәрелә. Ебәреүсе посылканың йәки хаттың барып етеүен трек-һаны буйынса Рәсәй почтаһы сайтында урынлаштырылған интернет-бит хеҙмәтендә күҙәтә ала. Заказ һаны квитанцияла яҙыла.
«Ҡыш бабайҙан ҡотлау» хеҙмәтенең хаҡы һайланған бүләккә бәйле, 130 һумдан алып 1200 һумға тиклем булыуы мөмкин. Клиенттарға уңайлы булһын өсөн почта операторҙары хеҙмәт өсөн түләүҙе почта бүлексәһендә йәки «Яндекс.Деньги» түләү системаһында түләү мөмкинлеге бирә. Заявкалар 23 декабргә тиклем ҡабул ителәсәк, ә яңы йыл ҡотлауҙарын һәм бүләктәрен адресаттарға 1 декабрҙән тарата башлаясаҡтар. Ҡотлауҙарҙы Яңы йылға тиклем мотлаҡ еткереү өсөн заказды 3 декабргә тиклем рәсмиләштерергә һәм түләргә кәңәш ителә. 2012 йылда республика халҡы алты меңдән ашыу «Ҡыш бабайҙан ҡотлау» заказын рәсмиләштергән.


text:
"Клаас" компанияһы вәкилдәре менән осрашыу
25 мартта Республика йортонда Башҡортостан Президенты Мортаза Рәхимов Германияның "Клаас" (СLAAS) ауыл хужалығы техникаһы етештереү компанияһы вәкилдәре менән эш осрашыуы үткәрҙе.
Делегация составында "Клаас" концернының Ойоштороу советы рәйесе урынбаҫары һәм акционеры Катрина Клаас, концерндың БДБ илдәре буйынса төбәк директоры Дитер Дюрингер, "Клаас Восток" компанияһының генераль директоры Сергей Пеннер, "Клаас"тың Башҡортостандағы рәсми дилеры — "Европа Агротехникаһы-Өфө" ябыҡ акционерҙар йәмғиәте вәкиле Евгений Зеленов бар ине.
Осрашыуҙа Башҡортостандың "Клаас" компанияһы менән хеҙмәттәшлеген киңәйтеү мәсьәләләре һәм донъя финанс көрсөгө шарттарында үҙ-ара эш итеү механизмдары ҡаралды.
Мортаза Рәхимов, Башҡортостанда ауыл хужалығын заманса техника менән тәьмин итеү мәсьәләләренә ҙур иғтибар бирелә, тип билдәләне. Яңы ҡорамалдар, шул иҫәптән сит илдә етештерелгәндәре лә, республика агросәнәғәт комплексы эшенең һөҙөмтәлелеген арттыра. Атап әйткәндә, 2008 йылда 1,3 миллиард һумға 1220 берәмек сит ил ауыл хужалығы техникаһы һатып алынған.
Мортаза Рәхимов фекеренсә, "Клаас" ауыл хужалығы техникаһы ышаныслылығы һәм юғары етештереүсәнлеге менән айырылып тора. Республика башлығы компания менән хеҙмәттәшлекте артабан киңәйтеү яҡлы булыуын белдерҙе.
Осрашыуҙа Башҡортостан Республикаһы Хөкүмәте Премьер-министрының беренсе урынбаҫары, ауыл хужалығы министры Шамил Вахитов ҡатнашты.


text:
Ике район аграрийҙары игендәренең яртыһын йыйып алған
Көйөргәҙе районы игенселәре баҫыуҙарының яртыһынан ашыуында игенен йыйып алған – 21,1 тыс. га (53%), тип хәбәр иттеләр БР Ауыл хужалығы министрлығының матбуғат хеҙмәтендә. Дүртөйлөләр уларҙан бер аҙға ғына ҡалыша. Бында 17 мең гектарҙа ашлыҡ һуғып алынған (51%). Ауырғазы, Бүздәк, Мәләүез, Стәрлетамаҡ, Саҡмағош һәм Шаран райондары аграрийҙары игендең 40 проценттан ашыуын бураға һалған.
Стәрлетамаҡ районы комбайнерҙары ураҡ башланғандан алып 82,2 мең тонна ашлыҡ һуҡҡан. Был республикалағы иң яҡшы һөҙөмтә. Мәләүез районы игенселәре иҫәбендә 62,7 мең тонна. Ауырғазылар 56,1 мең тоннаға бураларын тултырған.
Уңыш буйынса алдынғылар көн һайын үҙгәрә. Иң бай уңыш Саҡмағош районында йыйыла. Төшөм һәр гектарынан 30,5 центнер тәшкил итә. Мәләүез районында — гектарынан 30 центнер, Өфө районында — 29,9, стәрлетамаҡтарҙа — 29,2.
18 авгусҡа ҡарата Башҡортостанда иген һәм ҡуҙаҡлы иген культуралары 527 мең гектар (32%) майҙанда урып һуғылған. Дөйөм төшөм 1,1 млн тонна иген тәшкил иткән. Уңдырышлыҡ республика буйынса уртаса алғанда гектарынан 21 центнерға тиң.


text:
Иң яҡшы башҡорт теле һәм әҙәбиәте уҡытыусыһы-2015 Өфөнөң 71-се мәктәбендә белем бирә
ӨФӨ, 2015 йыл, 1 апрель. /«Башинформ» мәғлүмәт агентлығы, Эльмира Сабирова/.
«Иң яҡшы башҡорт теле һәм әҙәбиәте уҡытыусыһы-2015» XX төбәк-ара конкурсы еңеүсеһе исеменә Өфө ҡалаһының 71-се урта дөйөм белем биреү мәктәбенән Фәнис Шәрәфетдинов лайыҡ булды. Лауреаттар исемлегендә — 3-сө Башҡорт лицей-интернаты уҡытыусыһы Гүзәл Фазылова, 21-се урта дөйөм белем биреү мәктәбенән Айһылыу Фәхриева, улар икеһе лә Стәрлетамаҡтан, М.Кәрим исемендәге 158-се Башҡорт гимназияһы уҡытыусыһы Айгөл Игелекова һәм Борай районы Салҡаҡ ауылының урта белем биреү мәктәбенән Марат Аҙнабаев.
Фәнис Шәрәфетдинов Рәми Ғарипов исемендәге 1-се башҡорт республика гимназияһын, Башҡорт дәүләт университетының башҡорт филологияһы һәм журналистика факультетын тамамлаған.
Еңеүсе һәм лауреаттар Башҡортостан Мәғариф министрлығының Почет грамоталары һәм аҡсалата премия менән бүләкләнде.
Шулай уҡ «Иң яҡшы педагогик эссе», «Иң яҡшы дәрес», «Иң яҡшы педагогик инициатива», «Электрон белем биреү концепцияһын уңышлы тормошҡа ашырыу өсөн», «Сәсән телле уҡытыусы», «Рухи ҡиммәттәрҙе һаҡлау һәм үҫтереү өсөн», «Һөнәремә тоғро ҡалам», «Педагогиканың өмөтлө киләсәге» номинацияларында еңеүселәр ҙә билдәләнде.
Һөнәри оҫталыҡ бәйгеһендә 56 кеше, шул иҫәптән Ырымбур һәм Ҡурған өлкәләре уҡытыусылары ҡатнашты.
Конкурсанттар асыҡ, оҫталыҡ дәрестәре күрһәтте, инновациялы тәжрибәләрен тәҡдим итте, ижади эштә һәм фекер алышыуҙарҙа ҡатнашты.


text:
Әлшәй районы халҡын аҙыҡ-түлеккә хаҡтар артыуы һәм эшһеҙлек борсой
Аҙыҡ-түлеккә хаҡтың артыуы һәм эшһеҙлек бөгөн Әлшәй районы халҡын борсоған көнүҙәк проблемалар булып тора. 2010 йылдың декабрендә Башҡортостан Фәндәр академияһының Социаль-сәйәси һәм хоҡуҡи тикшеренеүҙәр институты тарафынан Әлшәй районында үткәрелгән социологик һорашыу барышында ошондай мәғлүмәттәр алынды.
“Бөгөн һеҙҙе ниндәй проблемалар күберәк борсой?” тигән һорауға респонденттарҙың 62,9 проценты “аҙыҡ-түлеккә хаҡтың артыуы” тип яуаплаған, һорау бирелгәндәрҙең 61 проценты эшһеҙлек проблемаһын билдәләгән.
Әлшәй районы халҡы шулай уҡ газ һәм электрға хаҡтар артыуына борсола – һорау бирелгәндәрҙең 55,7 проценты ошо хаҡта белдергән. Алкоголизм һәм эскелекте респонденттарҙың 43 проценты атаған. Яуап биреүселәрҙең 35,4 проценты фекеренсә, киҫкен проблемаларға шулай уҡ юлдарҙың насар торошо ла инә. Ауылды һәм ауыл хужалығын үҫтереү мәсьәләләре респонденттарҙың 25,3 процентын борсой.
Әлшәй районы халҡы билдәләгән проблемалар араһында шулай уҡ торлаҡ мәсьәләһе (23,6 %), ауылдан миграция (16,2 %), һаулыҡ һаҡлау учреждениелары эшенең сифаты (14,3 %), экологияның насар булыуы (11,2 %), эш хаҡы түләүҙе тотҡарлау (8 %), наркомания (7,6 %), бюрократик волокитаның һәм чиновниктарҙың яуапһыҙлығының артыуы (7,4 %), коррупция, ришүәтселек (5,3 %), енәйәтселек (5,1 %) һәм башҡа мәсьәләләр бар. Социологик һорауҙарға яуап биреүҙә 485 кеше ҡатнашҡан, тип хәбәр итә Башҡортостан Президентының матбуғат хеҙмәте.


text:
Мәләүез районында ике мең гектарҙан ашыу майҙанда дым ҡапланған
Мәләүез районы игенселәре ике меңдән ашыу гектарҙы тырматҡан. Әлегә был республикалағы иң яҡшы һөҙөмтә. Райондағы бөтә ауыл хужалығы предприятиелары һәм фермерҙары ла яҙғы баҫыу эштәренә сыҡҡан. Бер нисә көн эсендә механизаторҙарға 40 мең гектарҙа дым ҡапларға тура киләсәк.
— Дым ҡаплау эштәренә 102 агрегат йәлеп ителә, — тип хәбәр иттеләр муниципалитеттың ауыл хужалығы идаралығында. – Улар артынан бер нисә көндән сәскестәр ҙә баҫыуға сығасаҡ.
Яҙын сәселеүсе иген культуралары 35 мең гектар майҙанды биләйәсәк. 19 мең гектарында игенселәр тупраҡты еңелсә эшкәртеүсе сәскестәрҙе файҙаланасаҡ. Бөтә агротехник алымдар күҙәтелһә, үҫемлектәрҙе һаҡлаусы саралар ҡулланылһа, был майҙандарҙағы иген уңышы традицион технологиялар буйынса эшкәртелгән баҫыуҙарҙағынан ҡалышмай.
Бынан тыш, районда ужым культураларын һәм күп йыллыҡ үләндәрҙе туҡландырыу эштәре лә дауам ителә. Минераль ашламалар ташыла. Бөгөнгө көндә һәр гектарға 15,1 кг ашлама ҡайтарылған.


text:
Рөстәм Ишмөхәмәтов: «Сәйәси партиялар араһында конкуренция артасаҡ»
Буласаҡ һайлау алдынан сәйәси партиялар араһында конкуренция артырға тейеш, тип иҫәпләй «Берҙәм Рәсәй» партияһының төбәк башҡарма комитеты етәксеһе, Башҡортостандың Дәүләт Йыйылышы – Ҡоролтай депутаты Рөстәм Ишмөхәмәтов.
— «Берҙәм Рәсәй» партияһының төбәк бүлексәһе өсөн сәйәси системаны артабан үҙгәртеү көнүҙәк мәсьәлә булып тора, — тип билдәләне Рөстәм Ишмөхәмәтов, Президент Дмитрий Медведевтың Федераль Йыйылышҡа Мөрәжәғәтнамәһенә комментарий биреп. – Был партиялар эшмәкәрлегенең тағы ла асығыраҡ булыуы хаҡында һөйләй. Мартта буласаҡ ил башлығын һайлау, республиканың ҡала округтары һәм райондары Советтары, Башҡортостандың Дәүләт Йыйылышы – Ҡоролтайға депутаттар һайлау тағы ла асығыраҡ булыр, тип уйлайым. Сәйәси партиялар өсөн теркәлеү йәһәтенән эште еңеләйтеү, ҡултамғалар йыйыуҙы кәметеү – был яңылыҡтар граждандар йәмғиәтен төҙөүҙә яңы этапҡа булышлыҡ итәсәк. Шул уҡ ваҡытта был беҙгә тағы ла яҡшыраҡ эшләр өсөн этәргес көс буласаҡ, сөнки Президенттың мөрәжәғәте сәйәси партиялар араһында конкуренцияның артыуына килтерә. Әлеге партия конференцияһында беҙ бөтә кимәлдәге һайлауҙарҙа еңеүгә өлгәшеү маҡсатын ҡуйҙыҡ.


text:
2011 йылға планлаштырылған табиптарҙы ҡайтанан әҙерләү тамамланды
Хеҙмәт баҙарындағы көсөргәнешлекте кәметеүгә бәйле өҫтәмә саралар буйынса, шулай уҡ Рәсәйҙең һаулыҡ һаҡлау өлкәһен модернизациялау сиктәрендә Башҡортостанда 146 табип әҙерлек һәм ҡайтанан әҙерлек үтте. Уларҙың барыһы ла республикалағы дауалау-профилактик учреждениеларға ҡайтарылған яңы ҡорамалдарҙа эшләй, йәки урындарҙа кадрҙарға булған ҡытлыҡты бөтөрөү өсөн специализацияһын алмаштырған.
— Быйыл әҙерлек һәм ҡайтанан әҙерлек үтергә тейешле 147 табиптың берәүһе генә уҡыуҙарын тамамлай алманы, сөнки йәшәү урынын алмаштырҙы. Ағымдағы йылда профессиональ әҙерлек үткәндәр араһында кардиологтар, терапевтар, пульмонологтар, педиатрҙар, ультратауыш ярҙамында диагностикалау белгестәре, рентгенологтар, бактериологтар, радиологтар, эндоскопсылар, гинекологтар һәм дауалау физкультураһы табиптары бар. Һәр белгес билдәле эш урыны, билдәле ҡорамалда эшләү өсөн әҙерләнде, — тип һыҙыҡ өҫтөнә алды «Башинформ» агентлығы хәбәрсеһе менән әңгәмәлә Башҡортостандың Халыҡты эш менән тәьмин итеү дәүләт хеҙмәте идаралығының һөнәри белем биреү бүлеге начальнигы Әлфиә Гәрәйшина.
Киләһе йылда медиктарҙы ҡайтанан уҡытыу дауам ителәсәк, әммә был юлы ул Рәсәйҙең һаулыҡ һаҡлау өлкәһен модернизациялау сиктәрендә генә алып барыласаҡ. 2012 йылда табиптарҙы республика хеҙмәт баҙарындағы өҫтәмә саралар программаһы буйынса ҡайтанан әҙерләү ҡаралмаған.


text:
Республикала спорт комплексын төҙөкләндереүгә 94,6 миллион һум инвестициялана Фото: Андрей Старостин
Республикала спорт комплексын төҙөкләндереүгә 94,6 миллион һум инвестициялана
Республикала спорт комплексын төҙөкләндереүгә 94,6 миллион һум инвестициялана Фото: Андрей Старостин
ӨФӨ, 2016 йыл, 27 ғинуар. /«Башинформ» мәғлүмәт агентлығы, Ксения Калинина/.
Башҡортостан Хөкүмәте физик культураны һәм спортты үҫтереү өлкәһендә килешеүгә ҡул ҡуйҙы. Проект Стәрлетамаҡта «Спортакадемия» комплексын төҙөкләндереүҙе һәм кәрәкле инфраструктура төҙөүҙе күҙ уңында тота. Инвесторы — «Востокнефтезаводмонтаж» акционерҙар компанияһы. Капитал һалыуҙың күләме 94,6 миллион һум самаһы тәшкил итәсәк.
Килешеү буйынса шәхси партнер объектты проектларға, төҙөкләндерергә һәм файҙаланыуға тапшырырға тейеш. Уның инвестициялары иҫәбенә капитал һалыуҙар һәм эксплуатация сығымдары тулыһынса финансланасаҡ, тип хәбәр иттеләр республика Иҡтисади үҫеш министрлығының матбуғат хеҙмәтендә.